text:
चारिमे दिन दुनू प्राणी सोमन विचारलक जे आब ऐ गाममे जीयब कठिन अछि तेँ गामसँ चलिये जाएब नीक हएत।
दुनियाँ बड़ी टा छैक। जतए जीबैक जोगार लागत ततए रहब। सामान सभ बान्हि
, करेजपर पाथर राखि गामसँ जेबाक लेल दुनू
प्राणी तैयार भऽ गेल। भुखल पेट! सुखाएल मुँह! निराश मन! ओसारपर बैसल दुनू प्राणीक आँखिसँ दहो-बहो नोर
टघरैत रहै! दुनियाँ अन्हार देखि
, उठैक साहसे नहि होइत छलै। सोमनक मनमे होइत जे की छलौं आइ की भऽ गेलौं
? रंग-बिरंगक विचार
, पानिक बुलबुला जकाँ दुनूक मनमे उठैत आ विलीन भऽ जाइत! आगूमे मोटरी
राखल रहै। जहिना सीमा परहक सिपाही छातीमे गोली लगलासँ घाइल भऽ जमीनपर खसि छटपटाइत
, तहिना दुनू प्राणी सोमन दुखक अथाह समुद्रमे डुबैत-उगैत। भिनसरसँ बारह बजि गेलैक।
सहरसा जिलाक गाम मैरचा। पूबसँ कोसी आबि गामक कटनिया करए लागल। गर लगा-लगा गामक लोक
जहाँ-तहाँ पड़ाए लगलाह। ओना सरकार पुबरिया बान्हक बाहर पुनर्वासक व्यवस्था सेहो
करैत रहए मुदा ओइसँ बोनिहारकेँ की सुख हएत? ओकरा
सबहक तँ रोजगारो छिना गेल।
पत्नी, बेटा-पुतोहुक संग फुलचनो पंडित गाम छोड़ि पछिम मुँहे बिदा भेलाह। घराड़ी छोड़ि
अपना एक्को बीत जमीन-जाएदाद नहि छलनि। मुदा अपन व्यवसाएक सभ लूरि छलनि तेँ मनमे
चिन्तो ओतेक नहि रहनि। चिन्ता मात्र रहनि ठौर भेटबाक। कखनो-कखनो मनमे होन्हि जे
अपन गाम तँ बुझल- गमल अछि, आन गाम
केहन होएत केहन नहि? मुदा
उपाइये की? जीबैक लेल तँ मनुष्य सभ किछु करैत
अछि। पछबरिया बान्हसँ मील भरि पाछुये रहथि आकि बान्हपर नजरि पड़लनि। बान्ह
देखिते आशा जगलनि। किएक तँ ओइ बान्हक पछिम कोनो धार-धुर नहि अछि। मुस्कुराइत
फुलचन पत्नीसँ पुछलक- “भगवान रामक खिस्सा बुझल अछि?”
फुलचनक मुँह दिस देखि मुनिया बजलीह- “बहुत दिन पहिने
सुनने छेलौं, आब ओते धियान नै
अए।”
“जहिना अपना सभ गाम छोड़ि कऽ जा रहल छी तहिना ओहो सभ गेल रहथि। अपना
सभकेँ तँ बटखरचो अछि, हुनका
सभकेँ तँ सेहो नै रहनि।”
तइ बीच फुलचनक पुतोहु कपली सासुक बाँहि पकड़ि पाछू मुँहे घुमा कहलक-
“ऐँड़ीकेँ डोका काटि देलक। खुन बहैए। कनी कतौ बैसथु जे लत्ता बान्हि देबै।”
ऐँड़ी देखि मुनिया कहलखिन- “कनियाँ, कतौ गाछो ने देखै छिऐ जे कनी सुस्ताइयो
लैतौं। हमरो पियासे कंठ सुखैए।”
सासु-पुतोहुक बात सुनि फुलचन बाजल- “कनियाँ, जानिये कऽ तँ दैवक डाँग लागल अछि, तखन तँ कहुना कऽ बान्ह धरि चलू। एक तँ रौदाइल छी तइपर सँ जत्ते काल अँटकब तते
रौदो बेसिये लागत।”
बान्हपर पहुँचते सभ निसाँस छोड़लनि। बान्हक पछिमसँ एकटा आमक गाछ रहै।
छाहरि देखि सभ कियो गाछ तर पहुँचि गेलाह। एकटा बटोही पहिनहिसँ तौनी बिछा पड़ल छल।
कने काल सुस्तेलाक बाद बटोहीकेँ फुलचन पुछलखिन- “भाय, तमाकू खाइ छह?”
जेबीसँ चुनौटी निकालि फुलचनक आगूमे फेकैत ओ बटोही बाजल- “कोन
गाम जेबह?”
कोन गामक नाओं सुनिते फुलचनक हृदए सिहरि गेलनि।
मिरमिरा कऽ कहलखिन- “भाय, कोन गाम
जाएब तेकर तँ ठेकान नहि अछि। मुदा मैरचासँ एलौंहेँ। धारमे गाम कटि रहल अछि। तेँ गाम छोड़ि जा
रहल छी। जइ गाममे कुम्हार नञि हएत तइ गाममे बसि जाएब।”
कुम्हारक नाओं सुनिते बटोही उठि कऽ बैसैत कहलखिन- “हमरो गाममे
कुम्हार नै अछि। चलह, हमरे
गाममे रहि जइहह।”
आशा देखि सोमन पुछलकनि- “ऐठामसँ कत्ते दूर अहाँक गाम
अछि?”
“अढ़ाइ कोस। हमहूँ बहिनिये ऐ ठीनसँ अबै छी। गामे जाएब।”
बेर झुकैत पाँचो गोटे बिदा भेलाह। लछमीपुर पहुँचते बटोही
रतीलाल फुलचनकेँ कहलक- “भाइ, यएह
हमर गाम छी।”
गाछी बँसबाड़ि देखि फुलचन पंडित मने-मन खुश! मने मन आकलन
कएलनि जे जारनक अभाव कहियो नहि हएत। गाममे प्रवेश करिते बीघा दुइयेक पोखरि देख
फुलचन मने-मन तेँइ कएलनि जे नहि कतौं रहैक ठौर भेटत तँ पोखरिक महार तँ अछि। पोखरिक बगलेमे सभ क्यो रुकि जाइ गेलाह।
रत्तीलाल आगू बढ़ि गेलाह।
जहिना गाममे नट-किच्चककेँ अबिते धिया-पुता देखए अबैत
तहिना फुलचनो सभ तुरकेँ देखए गामक धिया-पुता आबए लागल। गाममे कुम्हार अएबाक समाचार
पसरल। थोड़े कालक बाद फुलचन पंडित बेटा सोमनकेँ हाथ पकड़ि कहलखिन- “बौआ, तूँ सभ एतै बैसह। हम कने गामक बाबू-भैया
सभसँ भेँट केने अबै छी।”
कहि फुलचन गाम दिस बिदा भेलाह। इजोरिया पख रहै तेँ
सूर्यास्त भेलोपर दिने जकाँ लगै। जाधरि फुलचन घुरि कऽ अएबो नहि कएलाह तहिसँ पहिनहि
गामक पनरह-बीस टा नवयुवक पहुँचि गेल। सबहक मनमे नव उत्साह रहै। किएक तँ अखन धरि जे अभाव
कुम्हारक गाममे रहल ओ पूर्ति भऽ रहल अछि। जहिना आवश्यकताक वस्तु पूर्ति भेलासँ किनको मनमे खुशी होइ
छै, तहिना फुलचनक अएलासँ गामक
लोकक मनमे खुशी रहै। पोखरिसँ थोड़े हटि कट्ठा तीनियेक परती छलै। सभ युवक विचारलक
जे ओइ परतीपर बसाओल जाए। ताधरि गाम घुिर कऽ फुलचनो अएलाह। फुलचन दुनू बापुत परती देखलनि। परती
देखि सोमन पिता दिस घुमि बाजल- “कुम्हारक बसै जोकर परती अछि, मात्र पिऐबला पानिक
दिक्कत अछि।”
तइपर पिता फुलचन पंडित जबाव देलनि- “अखन ने पानिक
दिक्कत अछि मुदा जखन अपने इनार खुनैयोक आ पाटो बनबैक लूरि अछि तखन दिक्कत किए रहत?”
घराड़ी पसन्द होइते हो-हा करैत युवक सभ बाँस काटए
बिदा भेलाह। जे जेहन बाँसबला, तिनकामे तइ हिसाबसँ बाँस काटि पच्चीसटा बाँस जमा
केलनि। इहो दुनू बापुत संग दैत रहथिन। हाथे-पाथे सभ घरक काजमे जुटि गेलाह। रातिक
बारह बजैत-बजैत तेरह हाथक घर ठाढ़ भऽ गेलैक।
प्रात भेने दुनू बापूत विचारलनि जे एक तँ नव गाम,
तहूमे नव बाँस। काज तँ बहुत अछि। तेँ
काजकेँ सोझरा
कऽ चलए परत। रहै जोकर घर भलहिं नहि भेल मुदा दिन कटै जोकर तँ भइये गेल। घर-आंगन
बनबैसँ लऽ कऽ कारोबार धरिक काजमे
हाथ लगबए पड़त। फुलचन सोमनसँ पुछलखिन- “बौआ, मैरचासँ कोन-कोन समान अनने छह?”
सोमन कहलक- “बाबू, सोचलौं जे आन गाममे लगले सभ कुछ थोड़े भऽ जाएत। तेँ चाक बनबैक
शिला, तख्ता, फट्ठा, जौर, बेलक कील सभ किछु अनने छी।”
खुशीसँ गद-गद होइत फुलचनक मुँहसँ निकलल- “बाह-बाह। चाकक ओरियान तँ भइये गेलह। आरो की सभ
अनने छह?”
“चकैठ, हथमैन, पिटना, पीरहुर, मजनी, छन्ना सेहो अनने छी।”
मुस्कुराइत फुलचन बाजल- “काजक तँ सभ किछु अछिए। आइए
चाको बनबैमे हाथ लगा दहक। एक गोरे पात खरड़ि अनिहह। एक गोरे घरक लेबिया-मुनियामे
हाथ लगा दहक। हमरा तँ समचे सभ ओड़िअबैमे समए बीत जेतह।”
दस दिनक मेहनतिसँ रहै जोकर एकटा घर बनि गेलै। चाको सुखा गेल।
जारनोक ओरियान भऽ गेलैक। चाक गारि, माटि बना
सोमन चाक लग बैसल। जहिना उद्योगपतिकेँ नव कारखानाक उद्घघाटन दिन मनमे खुशी रहै छै,
आइ तहिना सभ प्राणी फुलचनोकेँ रहनि।
हँसैत फुलचन पंडित बेटा दिस देखैत बजलाह- “बौआ, जते सामान बनबैक लूरि अछि, सभ सामान बना, पका कऽ खरिहानमे पसारि, सौंसे गौवाँकेँ हकार दऽ देखा देबनि। जिनगीक
परीक्षा छी।”
आबा उघारि चारु गोटे खल लगा-लगा सभ वस्तु- कूड़,
हाथी, ढकना, कोशिया, दीप, पाण्डव, गणेश, लक्ष्मी, मटकूर, छाँछी,
डाबा, घैल, सामा-चकेबा, पुरहर, अहिबात, कोहा, फुच्ची, सरबा, सीरी, भरहर, आहूत, धुपदानी, पातिल, तौला, मलसी, बसनी, उन्नैसमासी, कोही, लाबनि,
कलश, कराही, रोटिपक्का, अथरा, कसतारा, लग्जोरी, धिया-पुता खेलैक जाँत, नादि,
लोइट, माँट, टारा, टारी, बधना इत्यादि चारि-चारि खल पावनिक, बिआहक, उपनयनक, श्राद्धक, पोखरिक
यज्ञ-कीर्तनक आ घरैलू काजक वस्तु सभ अलग-अलग सजा कऽ राखल। फुलचन दुनू बापूत जा गौवाँकेँ देखैक हकार
देलनि।
चारु प्राणी फुलचनकेँ अपना लूरिक ठेकान नहि छलन्हि िकऐक
तँ सभ काजक लेल एकबेर सभ समान कहियो नहि बनौने छलाह। मुदा आइ सभटा बना सभकेँ ई
विश्वास भऽ गेलनि जे जहिना बड़का व्यापारिक दोकानमे अनेको किस्मक सौदा रहै छै तहिना
तँ हमरो
अछि!
समए बीतैत गेल। अधिक बएस भेने दुनू प्राणी फुलचन
शरीरसँ कमजोर हुअए लगलाह। सोमनोकेँ एकटा बेटा, एकटा बेटी भेलै। परिवार बढ़लै। खरचो
बढ़लै।
समए आगू मुँहे ससरैत गेल। दुनू प्राणी फुलचन मरि
गेलाह। ....बेटीक बियाह सेहो सोमन कऽ लेलक। सोमनक बेटा रामदत दुर्गापूजा देखए
मात्रिक गेल। ओतहिसँ बौर गेल। माटिक बरतनक जगह द्रव्यक बर्तन सभ परिवारमे धीरे-धीरे बढ़ए लगलै। जइसँ माटिक बर्तनक मांग कमए
लगल। घटैत-घटैत माटिक बरतन परिवार छोड़ि देलक। रहि गेल मात्र पावनि, उपनयन, बिआह आ श्राद्ध।
अपन घटैत कारोबार आ टूटैत परिवारसँ दुनू प्राणी सोमन
चिन्तित होअए लागल। आगूक जिनगी अन्हार लागए लगलै। कोनो रस्ते नहि देखाइ। सोचैत-बिचारैत
सोमनक नजरि एकटा काजपर पड़लै। खपड़ा बनौनाइ। खपड़ापर नजरि पहुँचते मुस्कुराइत सोमन
पत्नीकेँ कहलक- “एकटा बड़ सुन्दर काज अछि। कमाइयो नीक आ काजो माटियेक।”
अकचकाइत पत्नी कपली पुछलकनि- “कोन काज?”
सोमन- “खपड़ा बनौनाइ।”
कने काल गुम रहि कपली बाजलि- “थोपुआ खपड़ा तँ हमहूँ बना सकै छी
मुदा नड़िया नै हएत।”
जोर दैत सोमन बाजल- “हँ, हएत! चाक परक भलहिं नञि हूअए मगर मुंगरी परक किअए ने
हएत।”
“हँ, से तँ हएत।”
दुनू प्राणी खपड़ा बनबए लगल। लोककेँ बुझल नहि रहै तेँ
अगुुरबार क्यो खोज नहि केलक। मुदा जखन एकटा भट्ठा लगौलनि तखन गामक लोक देखलखिन।
खपड़ो नीक, पाको बढ़ियाँ। गिनतियेक हिसाबसँ खपड़ा बेचए लगल। बढ़िया आमदनी हुअए लगलनि।
बढ़िया कारोबार चलल। मुदा सिमटिक एस्बेस्टस अबिते खपड़ाक
मांग कमए लगल। खपड़ा बनौनिहारकेँ मंदी आबि गेलनि। ओना सोमनक परिवारो छोट रहै। मात्र
दुइये गोटे परिवारमे रहै। मुदा तैयो गुजरमे कटमटी हुअए लगलै। फेर जिनगी भारी हुअए
लगलै।
हँसी-खुशीसँ जीवन-यापन करैबला परिवार एहेन स्थितिमे
पहुँचि गेल जे साँझक-साँझ चुल्हि नहि पजरैत। दोसर कोनो लूरि नहि। अपन खसैत जिनगी
देखि कपली पतिक मुँह दिस तकैत बाजलि- “एना कते दिन दुख काटब? जखन हाथ-पएर तना-उताड़ अछि आ काज करए चाहै छी
तखन की अही गामकेँ सीमा-नाङरि छैक? चलू ऐ गामसँ।”
पत्नीक विचार सुनि सोमनक आँखि नोरा गेलै। किछु बजैक
हिम्मते नहि
होइ। मने-मन सोचए लागल जे जइ लूरिक चलते अखन धरि जीलौं ओ लूरि
आब मरि रहल अछि। दोसर लूरि तँ अछि नहि। की करब? असमंजसमे पड़ल पतिकेँ देखि कपली बजलीह- “दुनियाँ बड़की
टा छै। जतै पेट भरत ततै रहब। जहिना मैरचासँ आबि लछमीपुरमे एते दिन रहलौं तहिना ऐ
गाम छोड़ि दोसर गाममे रहब।”
पत्नीक विचारसँ सहमत होइत सोमन बाजल- “अहाँक विचार मानि
लेलौं। ऐ गामसँ चारिम दिन चलि जाएब। बीचमे जे दू दिन बाँचल अछि तइमे अहूँ आ हमहूँ गाममे टहलि
कऽ सभकेँ
जना दिअनु जे जहिना एक दिन हँसी-खुशीसँ छाती लगेलौं तहिना आब जा रहल छी। चुपचाप
गामसँ चलि
जाएब नीक नै हएत। गामसँ तँ चुपचाप ओ भगैत अछि जे अधलाह काज केने रहैत अछि।”
दुआरिए-दुआरिए दूनू प्राणी गाममे घुरि सभकेँ कहि
देलकै- “गामसँ चलि जाएब।”
प्रात होइते दुनू प्राणी घरक सभ सामानक मोटरी बान्हि
ओसारपर रखलक। भुखल पेट! सुखाएल मँुह! निराश मन! तेँ आगू बढ़ैक डेगे नै उठैत।
ओसारापर बैसल एक-दोसराक मँुहो देखैत आ कनबो करैत।
दुनूक करेज छहोछीत भऽ गेल।
सबा बारह बजैत। टहटहौआ रौद। हवा शान्त। साफ मेघ।
घामसँ तर-बत्तर, माथपर मोटरी, हाथमे वी.आइ.पी. बैग नेने सोमनक बेटा रामदत आंगन
पहुँचल। माए-बापक दशा देखि छाती काँपए लगलैक। मेह जकाँ आगूमे ठाढ़। सोगे दुनूक
आँॅखि बन्न। बन्न आँखिसँ नोर टघरैत! दुनू अधीर। करेजकेँ थीर करैत रामदत बाजल- “बाबू।”
बाबू शब्द कानमे पड़िते दुनू बेकतीक आँखि खुजलै। मुदा
नोर टघरिते रहै। किन्तु आब नोरक रूप बदलए लगल। अखन धरि जे नोर सोगसँ खसैत ओ सिनेहमे बदलि
गेलै। अकचकाइत सोमनक मुँहसँ निकलल- “बौआ।”
बिचहिमे झपटि कपली बाजलि- “बे ट-ट-अ-आ।”
ओसारापर बैग-मोटरी राखि
रामदत पिताकेँ गोड़ लगै लए झुकल की तइ बीच कपली उठि कऽ दुनू हाथे पजिया कऽ पकड़ि चुम्मा लैत पुनः बाजलि- “भाग नीक छेलौ बेटा जे हम सभ भेँट भेलियौ,
नञि तँ तोँ कतऽ रहितेँ आ हम सभ कतऽ रहितौं.......!”
माएकेँ गोड़ लागि रामदत मोटरी खोलि दू किलो भरिक
रसगुल्लाक पोलीथिन, किलो भरि कटलेट, किलो भरिक बीकानेरी भुजियाक झोरा निकालि,
घुसुका कऽ रखलक। दुनू प्राणीक भुखसँ जरल मन रहै। जहिना गाएक गौजुरा बच्चा माएक
थन दिस आँखि गड़ा देखैत रहैत, तहिना
रसगुल्ला, भुजिया दिस दुनूक
नजरि एकाग्र भऽ गेलै। दुनूक लेल नव वस्त्र निकालि फुटा-फुटा रखलक। चमकैत स्टीलक थारी, लोटा, गिलास, बाटी एक भागमे रखलक। चाह बनबैक केटली, कप, छन्ना, आयरन, नारियल तेलक डिब्बा आरो-आरो सामान निकालि चद्दरिकेँ झाड़लक।
जहिना चुल्हिक आगिमे उपरसँ थोड़बो पानि पड़लासँ उपर ठंढ़ापन अबै लगैत, तहिना दुनूक नजरि
चीज-वस्तु देखि शीतल हुअए लगलै। एकदम स्नानोपरान्तक शीतलता जकाँ! सोमनक शीतल मनसँ मधुर
शब्द निकललै- “बच्चा गरमाएल छह। पहिने नहा लएह। तखन मन चैन हेतह।”
माए-बापक मँुह देखि रामदत बाजल- “बाबू हमरो भूख लागल
अछि। पहिने कनी-कनी खा लिअ। पछाति नहाएब।”
कहि रसगुल्लाक पोलीथिनक गिरह खोलि दू बाकुट सोमनक
आगू स्टीलक थारीमे आ दू बाकुट कपलीक थारीमे दऽ कटलेट, भुजियाक गिरह खोलि बाजल- “जते मन हुअए तते खाउ।
नहाइक कोनो धड़फड़ी थोड़े अछि?”
अपनो मँुहमे रसगुल्ला दैत, बैग खोलि, मनी बैग निकालि रामदत सोमनक आगूमे देलकनि। रूपैया देखि कपलीक मन टिकुली जकाँ पहाड़पर चढ़ि गेल। धरतीकेँ गोड़ लगलनि।
खाइत-नहाइत बेेर टगि गेलै। पछबरिया घरक छाहरि अधा
आंगन पसरि गेल। घरक कोनमे जहिना मोथीक पुरना बिछान बिछौल छल तहिना बिछौले रहै।
घरसँ बिछान
निकालि कपली पछबरिया ओसार लगा बिछौलक। उपरसँ नवका जाजीम बिछौलक। नवका सिरमा रखलक।
तीनू गोटे बैसि गप-सप्प करए लगलाह। सोमन- “बौआ, तू बौर केना गेलहक?”
मन पाड़ैत रामदत बाजल- “बाबू हम बौरुलौं कहाँ! मामा गाममे मुजफ्फरपुरक
छलगोरिया दुर्गाक मुरती बनबैले आएल रहै। ओहो कुम्हारे रहए। तीन गोरे रहै। ओकर
छोटका बेटा हमरे एतेटा रहै। ओकरासँ हमरा दोस्ती भऽ गेल। ओकरे संगे चलि गेलियह।”
बिचहिमे कपली टपकलीह- “रौ डकूबा, तोरा चिठियो-पुरजी नञि पठौल भेलौ।”
अपनाकेँ स्मरण करैत रामदत बाजल- “माए, काज सिखैमे सभ किछु बिसरि गेल
रहियौ। तोरो सबहक हालत तँ बँढ़िये रहौ। तखन चिन्ते कथीक करितौं।”
सामंजस्य करैत सोमन- “जहिया जे दुख लिखल छल से भोगलौं।
यएह तँ भगवानक लीला छियनि। कखनो दुख तँ कखनो सुख।”
रामदत- “बाबू एहेन दशा भेलह केना?”
बेटाक बात सुनि सोमनक आँखि भरि गेल, उत्तर देलक- “बौआ,
अखन धरिक जते लूरि-बुधि छलए से सभ पुरान भऽ गेल। नवका सिखलौं नै।”
पिताक बात सुनि रामदत नमहर साँस छोड़ि मुस्कुराइत
कहलक- “बाबू, हमरा तँ छुट्टिये
नै दैत रहए। बीस-बीस हजार रूपैया मासमे कमाइ छी। तइपर सँ मूर्ति बनबौनिहारक कतार
लागल रहैए।”
बिचहिमे कपली टोकलकनि- “बेटा, की सभ लूरि छौ?”
मुस्कुराइत रामदत कहए लगलनि- “माए, माटिसँ लऽ कऽ सिमटी धरिक मुरती, नाच-तमाशाक परदा, घर सभमे चित्र सभ बनबैक लूरि अछि।”
बेटाक बात सुनि सोमनक अहं जगलै। बाजल- “बौआ, जहन एते कमाइक लूरि छह, तहन नोकरी किए करै छह?”
मुस्कुराइत रामदत कहलकनि- “एते दिन जे नोकरी केलौं ओ
नोकरी नञि भेल। साल भरि तँ माटिये सनैमे लागि गेल। साल भरि खढ़ बन्हैमे आ पहिल
माटि लगबैमे चलि गेल। तेसर साल मुरती बनबैमे लागल। चारिम साल मुरतीक आँखि बनबैमे
लागल। ऐ साल पाँचम बर्ख, गुरु दैछना
चुका अएलौंहेँ। आब अपन कारोबार करब। जखने अपन कारोबार हएत तखने ने दू-चारि गोटे सिखबो करत!”
अपन मजबूरी देखबैत सोमन कहल- “बौआ, अपन चिन्ता जते शरीरकेँ नै खेलक तइसँ बेसी
तोहर खेलक। किअए तँ हरदम मनमे नचैत रहए जे वंश अंत भऽ गेल। जाबे दुनू परानी छी ताबै धरि....। मुदा आइ सबुर
भऽ गेल
जे जाबे बीटमे बाँसक चढ़न्त रहै छै, ताबे उन्नैससँ बीस होइत जाइ छै मुदा निच्चाँ मुँहे
होइते सरसरा कऽ कोपरो सुखए लगै छै। आशा भऽ गेल जे हमरो वंश एकसँ एक्कैस हएत!”
बेटाकेँ आधुनिक मुर्तिकार रूपमे पाबि सोमन
गद्-गद् भऽ गेल।
हृदए अह्लादसँ भरि
गेलै! नजरि सहजहि
बेटाक नजरिमे गड़ि गेलै। ध्यान बढ़ंत बाँसक बीटमे बिचरण करए लगलै...!
मनमे भेलै जे बेटासँ इहो नव गुण सीखत। एखनो ई दुनू व्यक्ति बहुतो काज कऽ सकैए।


c: text/html

text:
बिहार मे 3 लाख शिक्षकक बहाली
बिहार मे तीन लाख प्राइमरी टीचरक बहाली होए वाला अछि. एहि लेल उम्मीद अछि जे 17 जुलाई के परीक्षा होएत. बिहार के बेरोजगार लोक के लेल ई बड़ नीक मौका अछि.
पिछला बेर जखन टीचर बहाली प्रक्रिया चलल छल तं हमर गामक जतेक लोक नौकरी के तलाश मे छलाह सभ के ओहि मे नौकरी मिल गेल छलन्हि. बस कनि मेहनत करि तैयारी करलाह पर कामयाबी मिल जाएत.
अगर अहां खुद नौकरी के तलाश मे छी आ फेर कोनो जान-पहचानके लोक छथिन्ह तं हुनका बता दिऔंन जे बहाली के लेल परीक्षा होए वाला अछि. फॉर्म भरि देलाह पर जिनगी संवरि सकय छनि.
सरकारक कोशिश हर तीस छात्र पर एकटा टीचर राखय के अछि. एकरा लेल राज्य मे तीन लाख टीचर आओर चाही. मुदा कानून के मुताबिक सरकार के ट्रेंड टीचर के बहाली करय के अछि.
मुदा एतेक ट्रेंड टीचर बिहार मे मिलनाय मुश्किल अछि एहि लेल ई छूट देल गेल अछि जे बहाल कएल गेल अनट्रेंड टीचर के 3 सं 5 साल के भीतर टीचर ट्रेनिंग द देल जाएत.
ओना सरकार के एहि रुख पर कि कहबय जे ट्रेंड टीचर वाला एकटा मामला कोर्ट मे फंसल अछि. सुप्रीम कोर्ट के आदेश के बादहुं सरकार दस तरहक पेंच फंसौने अछि.
सरकार के पहिने ओहि ट्रेंड टीचर के बहाल करि मामला के सुलझैबक चाही आओर राज्य मे जे शिक्षक के कमी अछि पहिने ओकरा दूर करबाक चाही. एहि सं कई साल सं बेरोजगार लोक के रोजगार सेहो मिलतन्हि.
जे होए एहि कदम सं सेहो नवका लोक के बेरोजगारी के समस्या दूर होएतन्हि. मुदा सरकार के ई सेहो ध्यान मे रखबाक चाही जे शिक्षा के गुणवत्ता सेहो बनल रहय.
आईकाल्हि हजारों...लाखों टीचर के बहाली होएत अछि मुदा पढ़ाई के स्तर दिन पर दिन खराब भेल जा रहल अछि. कइटा मामला तं एहन आएल अछि जे टीचर प्राइमरी के विद्यार्थी के पढ़ाबे लायक नहि छथिन्ह.
सरकार के एहि पर ध्यान देबाक चाही. स्कूल मे विद्यार्थी के संग टीचर के उपस्थिति पर सेहो ध्यान देबय के जरूरत अछि. नहि तं केतबो टीचर कि बहाली करब...शिक्षा के हाल पर कोनो असर नहि पड़त.
हमर ईमेल:-info@hellomithilaa.com
Subscribe to: Post Comments (Atom)

robotstxt: allowed

filter: keep


text:
दिल्ली मे उगना हाल्ट
सात सितंबर... श्रीराम सेंटर मे मैथिली नाटक उगना हाल्ट. मैथिलीक विद्धान डॉ ब्रजकिशोर वर्मा मणिपद्म जीक जयंती. मिथिलांगन केर ओर सं ई नाटक मणिपद्मजीक जयंती पर कएल गेल छल. सात सितंबर के हमरो जन्मदिन छल. मुदा आई धरि कहिओ जन्मदिन नहिं मनएला केर कारण सात तारीख सांझ धरि ध्यान पर नहिं छल जे आई हमरो जन्मदिन अछि. उ त हमर संगी आओर सीनियर जर्नलिस्ट मृगांक शेखर जीक मैसेज आएल जे जन्मदिन मुबारक होय. मैसेज मिलला केर बाद किछ देर तक जोर सं हंसलौं. किएक त ई पहिल बेर छल जे हमरा जन्मदिन केर कोनो बधाई संदेश मिलल छल . हुनका फोन कs धन्यवाद देलिएन्हि आ कहलिएन्ह जे अहां पहिल लोक छी जे हमरा जन्मदिन पर बधाई देलहुं अछि. खैर हुनकर संदेश के बाद नाटकक आनंद आओर बढ़ि गेल.
ओना नाटक केर मंचन सच मे नीक रहल. ई नाटक दिल्ली मे रहय वाला युवक सभ पर केंद्रित छल . एहि मे हमर बगल के गाम केर एकटा लड़का संजीव जी सेहो छलाह. संजीव जी पाठकजी केर किरदार सशक्त ढंग सं निभएलाह. हिनकर रोल केर जतेक प्रशंसा कएल जाए कम होएत. एहि नाटक मे दिल्ली मे रहय वाला मैथिल... मैथिलीभाषी लोकनिक संघर्षक चित्रण कएल गेल अछि. उगना हाल्ट केर लेखक छथिन्ह कुमार शैलेन्द्र जी. शैलेन्द्र जी मिथिलाक ओहन नवतुरिया सभ के दर्द के नीक जकां सामने लाबय के कोशिश कएलथिन्ह जिनकर अभिनय... नाच... गाना के अपना सभ लोकनि अधम समझय छियैक. अपना सभ कहैत छियैक जे ई नाटक ... टाटक छोड़ु आओर पढ़ाई- लिखाई पर ध्यान दिऔ... कतहुं कोनो काज करु... आईएस...आईपीएस नहिं तs क्लर्क बनि जाउ... मुदा एहि एक्टिंग-वैंक्टिंग के चक्कर मे नहिं पड़ु... ई नीक लोकक काज नहिं अछि. एहि नाटक मे ओहने संघर्ष केर झलक दिखाएल गेल अछि. शैलेन्द्र जी खुद रंगमंच सं जुड़ल छथि... मंडी हाउस सं जुड़ल छथिन्ह... ताहि लेल ओ एहि क्षेत्र सं जुड़ल लोक केर तकलीफ के करीब सं बुझय छथिन्ह...जानय छथिन्ह. आओर हुनका एहि क्षेत्र सं जुड़ल रहला केर कारणे नाटक काफी कसल रहल. दर्शक के बान्हले रहल. दर्शक सभ कुर्सी सं चपेतल रहला.... चिपकल रहला. शैलेन्द्र जी खुद उगना हाल्ट मे चौधरी जी केर भूमिका मे छलाह. नाटक मे सूत्रधार केर भूमिका मे पंकज झा केर अभिनय सेहो बड़ नीक रहलन्हि. आओर हां एहि नाटक मे दुटा बाल कलाकार गोलू... पप्पी केर भूमिका मे निखिल विनय आओर दीक्षा सेहो खूब थपड़ी बटोरला. ई दुनु गोटा केर एक्टिंग सेहो बड़ नीक रहल... कहि सकय छी नाटकक जान छल. हिनका दुनु केर अगर अखने सं नीक प्रशिक्षण देल जाए त काफी नाम कमौताह... उगना हाल्ट केर माध्यम सं एक तरहे मैथिली भाषी नाटक कर्मी के ई संदेश देल गेल जे अहां सभ निराश नहिं होउ... अहां सभक दिन सेहो घुरत... अहां सभ केर नीक दिन सेहो आएत. सिर्फ मिलि- जुलि के काज करय के जरूरत अछि. बूढ़ा भाई जका सभ गोटे मिलि -जुलि कs रहु... माला उठाबैत रहु. नाटक केर निर्देशक छलखिन्ह संजय चौधरी जी... संजय जी दरभंगा के हरौली गाम सं छथि... आ पिछला बीस साल सं रंगमंच सं जुड़ल छथि. पिछला साल जे नैका बनिजारा नाटक भेल छल ओकरो निर्देशन संजय जी कएने छलथिन्ह.
एहि अवसर पर मिथिलांगन केर ओर सं मिथिलांगन 2008 स्मारिका केर विमोचन सेहो कएल गेल. एकरे संग मैथिलीक पारिवारिक त्रैमासिक पत्रिका मिथिलांगन केर दोसर अंक सेहो निकालल गेल. मैथिली मे एहन कार्यक्रम बराबर होए के जरूरत अछि एहि बहाने हम मैथिल सभ एक ठाम जुटय छी. दस- पांच मिनट लेल बतिआइत छी. अपन गाम घर केर गप्प करय छी. उम्मीद अछि मिथिलांगन आओर मैलोरंग सं जुड़स लोक सभ एहन आओर कार्यक्रम करैत रहताह.
Subscribe to: Post Comments (Atom)


text:
मुंबई। 06 जुलाई। देश म' मोबाइल क्रान्ति शुरू होयबाक दौर म' रिलायंस कम्पनी जाहि तरह स' "क' लिआ दुनिया मुट्ठी म" अभियान के तहत 500 टाका म' मोबाइल बांटबाक अभियान चलेना छल ओहि तरहे रिलायंस आब 500 टाका म' सभक हाथ म' 4 G क्रांति पहुँचेबाक तैयारी क' रहल अछि। रिलायंस अपन 4 G Volte एहि मास बजार म' उतारबाक तैयारी क' रहल अछि।
रिलायंस जियो के बाद ई कम्पनी भारत के बाज़ार म' एक आओर बड़का धमाका करबाक फैसला केना अछि। 21 जुलाई क' रिलायंस के सालाना आम बैठक म' एहि फोन क' लांच करबाक तैयारी अछि। एहि स्मार्ट फोन क' रिलायंस 1475 टाका म' किनत आओर अपन ग्राहक क' 975 टाका के सब्सिडी देत। एहि तरहे लोग क' एक नीक 4 G फोन मात्र 500 टाका म' भेटत।
खबैर अछि कि रिलायंस इंडस्ट्री के सालाना आम बैठक म' कंपनी अपन नवा टैरिफ प्लान के घोषणा सेहो करत। बताओल जे रहल अछि कि रिलायंस एहि तरहक दू करोड़ फोन किनबाक लेल आर्डर सेहो द' देना अछि। रिलायंस के नजैर ओहि मोबाइल उपभोक्ता पर अछि जे चाहैतो महगा स्मार्टफोन नहि किन पाबैत छथि। जाहि कारण स' ओ एखनहुँ 4 G के बजाय 2 G पर रुकल छथि। मुकेश अम्बानी के ई प्लान एक बेर फेर सँ देश के मोबाइल बाज़ार म' क्रान्ति आनत। रिलायंस जियो के विरोध करै बला कम्पनी सभ आब हैंडसेट योजना स' पूरा तरहे धाराशाई भ' सकैत अछि।


text:
ऑनलाइन अप्लाई करय वाला छात्र के फॉर्म भरला के बाद स्टेट बैंक ऑफ इंडिया...SBI के कोनो ब्रांच मे 50 रुपया फीस जमा करि ओतय सं एकटा ट्रांजेक्शन नंबर लेबय पड़तन्हि जकरा फॉर्म मे भरय पड़तन्हि.
एकर फॉर्म अहां के देश के प्रमुख डाक घर...Post Office मे सेहो मिलत ओतय सं खरीद क सेहो भरि सकय छी. फॉर्म भेजय के पता अछि-
Controller Of Examination,
Union Public Service Commission,
Dholpur House,
Shahjahan Road,
New Delhi-110069
अहां एकर फॉर्म खुद जाsक हाथों-हाथ सेहो जमा करि सकय छी. मुदा हाथों-हाथ सिर्फ एकटा फॉर्म जमा होएत. दोसर दोस्त आ संगी के फॉर्म अहां नहि जमा करि सकय छी. एकर ध्यान राखब.
फॉर्म भरय सं लsक जमा करय तक... आ फेर परीक्षा के बारे मे किछ जानय के होए त अहां 011-23389366 पर फोन करि सेहो जानकारी पाबि सकय छी. आओर UPSC के गेट नंबर C के पास Facilitation Counter पर सेहो पूछताछ करि सकय छी. एतय के फोन नंबर अछि... 011-23385271 आओर 011- 23381125
ध्यान देबय के बात इहो अछि जे परीक्षा मे Objective Type Quistion के लेल Negative Marking अछि. आओर हां फॉर्म सावधानी सं भरय के कोशिश करब. दिक्कत होए त फॉर्म के फोटोस्टेट करि पहिने फोटोस्टेट पर फॉर्म भरि लेब जेहि सं असल फॉर्म भरय मे दिक्कत नहि आबय. अहां सभ के हमर शुभकामना


text:
गितार
गितार (अंग्रेज़ी: Guitar) एक लोकप्रिय वाद्य यन्त्र जाहिमे तार (जे कि आमतौर पर छ टा होएत अछी) के बजावे सँ ध्वनि उत्पन्न होएत अछी। इलेक्ट्रिक गितार मे विद्युत प्रवर्धन (इलेक्ट्रिकल एम्पलीफिकेशन) क मदत सँ ध्वनि उत्पन्न होएत अछी।
प्रकार[सम्पादन करी]
गितार क दुइ व्यापक श्रेणिसभ मे बांटल जा सकैत अछी-
- अकूस्टिक गिटार
- इलैक्ट्रिक गिटार
पक या मिज़राब[सम्पादन करी]
बाकी सभ तार वाला साज़सभ क तरह ही गितार क बजावे के लेल सेहो गितार पिक (अंग्रेज़ी:Guitar Pick or Plectrum) क प्रयोग कएल जाएत अछी जेकरा [फ़ारसी] मे मिज़राब कहल जाएत अछी।
गितार विश्व के सबसे लोकप्रिय वाद्ययंत्र मे से एक छी जेकर प्रयोग पाश्चात्य संगीत से लके हर तरह के संगीत मे कएल जाएत अछी।


text:
केन्द्रीय कैबिनेट देलक मंजूरी, 25 मई कए मोदी करताह शिलान्यास
मणिभूषण राजू
राँची । केन्द्र सरकार देवघर (बाबाधाम) मे एम्स हेतु मंजूरी देलक । प्रधानमंत्री क अध्यक्षता मे बुध दिन भेल कैबिनेट क बैसार मे एहि लेल 1103 करोड़ टका स्वीकृत कैल गेल । राज्य सरकार एहि लेल 236.92 एकड़ जमीन पहिने आवंटित कए देने छल ।
25 मई कए प्रधानमंत्री नरेन्द्र मोदी एकर शिलान्यास करताह । 45 महीना मे ई बनि कय तैयार भय जायत । एहि एम्स मे 750 बेड संगहि एकटा ट्रोमा सेंटर सेहो रहत । एहि क कुल लागत लगभग 1130 करोड़ होएत ।
एम्स मे स्थित मेडिकल कालेज मे हरेक साल 100 विद्यार्थी कए एमबीबीएस मे नाम लिखाओल जाएत । एहि मे नर्सिंग कालेज सेहो रहत जहिमे सालाना 60 छात्राक नामांकन भए सकत । एहिमे आवासीय सुविधा संगे 20टा अत्याधुनिक विभाग आ 15 टा आपरेशन थिएटर रहत ।
पारंपरिक चिकित्सा पद्धति क तहत 30 बेड बला आयुष विभागक स्थापना सेहो होएत । एहि सँ झारखंड विशेषकर संथाल परगनाक लोक सबकए विशेष लाभ होएत ।


text:
पटना । मुख्यमंत्री नीतीश बजलाह कि दूधक उत्पादन क्षेत्रमे मरंगा स्थित फ्रोजेन सीमेन स्टेशन मीलक पाथड़ सिद्ध होयत। अहिसँ नहि केवल दूधक उत्पादनमे बढ़ोतरी होयत अपितु किसान आऔर पशुपालक सभक देशीय गायक गुणवत्तामे सेहो बढ़ोतरी होयत। ई देशक सबसँ पैघ फ्रोजेन सीमेन स्टेशन अछि। अहिमे 200 नीक नस्लीय साड़कें राखल जाएत। ओहिसँ प्रत्येक साल 50 लाख यूनिट सीमेन केर उत्पादन होयत। अहिसँ नहि केवल बिहार अपितु नॉर्थ-ईस्ट केर पशुपालक सभकेँ सेहो लाभ भेटितनि। आगु ओ बजलाह कि मरंगा क्षेत्रमे फ्रोजेन सीमेन स्टेशन खुजलाक बाद बिहारमे एकटा आऔर फ्रोजेन सीमेन स्टेशन खोलल जाएत।
पूरनिया मे बिहारक पहिल फ्रोजेन सीमेन स्टेशनक शिलान्यास, गौ नश्ल होएत उन्नत
रामबाबू
उल्लेयखनीय अछि जे 1854 तक समस्तीापुर में एशियाक सबस पैघ घोडा प्रजनन केंद्र छल। 1886 मे दरभंगा नरेश महाराजा लक्ष्मी्श्व्र सिंह भारत में जर्सी गायक प्रजनन लेल पहिल प्रयास करैत दरभंगा मे 200 एकड मे गौशालाक निर्माण केलथि। करीब सौ साल बाद एक बेर फेर पैघ स्तोर पर प्रजनन केंद्र क विकास लेल नीतीश कुमार प्रयासरत छथि।
मुख्यमंत्री मरंगा स्थित बकरी पालन सह प्रजनन केंद्रमे फ्रोजेन सीमेन स्टेशन केर शिलान्यास करय लेल पटनासँ पूर्णिया पहुंच गेल छथि। अपन तय समय पर मुख्यमंत्री बियाडा स्थित हेलीकॉफ्टर सँ कार्यक्रम स्थल पर पहुँचलाह। कार्यक्रम स्थल पर भ’ रहल भूमि पूजन कार्यक्रममे सम्मिलित भेलाह आ फेर शिलान्यास कएलाह।
आगु ओ बजलाह कि फ्रोजेन सीमेन स्टेशन केर खुजि गेलासँ पशुपालक सभकेँ आमदनीमे सेहो बढ़ोतरी होयत। मुख्यमंत्रीक साथ केंद्रीय कृषि मंत्री राधामोहन सिंह संगहि राज्यक पशुपालन मंत्रीक साथ कएको मंत्री मंच पर उपस्थित छलाह। केंद्रीय मंत्री राधामोहन सिंह सम्बोधन कएलाह कि कृषि आऔर पशुपालन केर लSक केंद्र केर योजना सभसँ लोक सभके जानकारी दैत बजलाह कि बिहार सरकारक सहयोगसँ देशक सबसँ पैघ फ्रोजेन सीमेन स्टेशन पूर्णिया मे बनि रहल अछि। अहिसँ राज्य आऔर देशक देशीय नस्ल केर गायमे गुणात्मक सुधार अनबा मे ई सेंटर महत्वपूर्ण भूमिकाक निर्वहन करत।
आगु ओ बजलाह कि पटनाक सीमेन स्टेशन मे एखन तीन लाख सीमेन डोज तैयार होयत अछि जखन कि मरंगा सेंटरसँ 50 लाख सीमेन डोज प्रत्येक साल उत्पादन होयत। अहिसँ दूधक उत्पादनमे सेहो बेसी मदति भेटत। ओ बजलाह कि अहि सेंटर केर लाभ 2022 धरि देख’मे आबि जाएत, जखन प्रत्येक घरक दरवज्जा पर दूध देखल जाएत। आगु ओ बजलाह कि अहिकें लSक पशुपालक सभक आऔर किसान सभक बीच जागरुकता अनबाक जरूरत अछि। संगहि जनप्रतिनिधि केर सेहो चाहि कि प्रधानमंत्री कृषि संपदा योजनाक माध्यमे प्रोसेसिंग प्लांट के’ लSक लोकक बीच जागरुकता अभियान चलेबाक प्रयास करथि।
कार्यक्रमक समय नेशनल डेयरी डेवलपमेट बोर्ड केर अध्यक्ष दिलीप रथ आऔर पशुपालन विभागक सचिव डॉ. एन विजयालक्ष्मी मुख्यमंत्री आऔर केंद्रीय मंत्री केर सोझा अनुबन्धक हस्तानांतरण कएल गेल ओहिठाम पशु एवम मत्स्य संसाधन मंत्री पशुपति नाथ पारस केंद्रीय कृषि मंत्री केर धन्यवाद दैत बजलाह कि नेशनल डेयरी डेवलपमेंट बोर्ड निर्माण कार्य गति सँ करथि जाहिसँ तय समय पर मरंगा फ्रोजेन सीमेन स्टेशन सँ सीमेन यूनिट केर उत्पादन शुरू भ’ सकैए। जानकारी होय कि मरंगामे नेशनल डेयरी डेवलपमेंट बोर्ड केर माध्यम सँ 64 करोड़ केर एकर निर्माण कएल जाएत।


text:
मीत भाइककेँ पसीधक काँट नहि गड़लन्हि, ई काँट ककरो गड़ि गेल होए, ई सुनबामे नञि अबैत अछि। ई काँट किछु आन कारणसँ प्रसिद्ध अछि। पसीधक काँट मिथिलाक बोनमे आब साइते उपलब्ध छैक। हम जखन बच्चा रही तँ ई काँट देखने रही मुदा एहि बेर जे गेलहुँ तँ क्यो कहय जे आब ई काँट नहि भेटैत छैक। मुदा जयराम कहलन्हि जे बड़ मेहनतिसँ तकला पर भेटि जाइत छैक। जेना आगाँ कथा-व्यंग्यमे सेहो चर्च अछि, पसीधक काँट उज्जर बिखाह रसक लेल प्रसिद्ध अछि, जे पीलासँ मृत्यु धरि भए जाइत अछि, आऽ बेशी दिन नहि २५-३० साल पहिने धरि गाममे बेटा मायकेँ झगड़ाक बाद ई कहैत सुनल जाइत छलाह जे देखिहँ एक दिन पसीधक रस पीबि मरि जएबौक गञि बुढ़िया। आब सुनू मीत भाइक खोरष।-गजेन्द्र ठाकुर
पसीधक काँट: मीत भाइक दिल्ली यात्रा आऽ आगाँ
“यौ,लोक सभ यौ लोक सभ। लाल काका बियाह तँ कराऽ देलन्हि, मुदा तखन ई कहाँ कहलन्हि जे बियाहक बाद बेटो होइत छैक”।
आब मीत भाइ बेटाकेँ ताकए लेल आऽ बेटाक नहि भेटलाक स्थितिमे अपना लेल नोकरी तकबाक हेतु दिल्लीक रस्ता धेलन्हि।
मुदा एहि बेर तँ मीत भाइ फेरमे पड़ि गेलाह। बुधि जेना हेरा हेल छलन्हि, वा अपनासँ बेशी बुधियार लोकनिसँ सोझाँ-सोझी भए जाइत छलन्हि। अहाँ कहब जे पहिने की भेल से तँ कहबे नञि कएलहुँ तखन हमरा सभ कोना बुझब जे की भेल। तँ सुनू, एकर उत्तर सेहो हमर लग अछि। हम एहि कठाक कथाकार छी से हमरा सभटा बुझल अछि जे की होएबला अछि। ओना यावत हम कथा सुनबैत रहब तावत बीचोमे पुरनका प्लॉटसँ हटि कए हम कथा कहए लागब। मुदा विश्वास करू जे कठा चहटगर बनाबए लेल हम ई करब। हमर अपन कोनो स्वार्थ एहिमे नहि रहत।
तँ आगाँ बढ़ी। जखने दरभंगासँ ट्रेन आगू बढ़ल तँ मीत भाइक सरस्वती मंद पड़ए लगलन्हि। कनेक ट्रेन आगू बढ़ल तँ एकटा बूढ़ी आबि गेलीह, मीत भाइकेँ बचहोन्ह देखलखिन्ह तँ कहए लगलीह –
“बौआ कनेक सीट नञि छोड़ि देब”।
तँ मीत भाइ जबाब देलखिन्ह-,
“माँ। ई बौआ नहि। बौआक तीन टा बौआ”।
आऽ बूढ़ी फेर मीत भाइकेँ सीट छोड़बाक लेल नहि कहलखिन्ह।
मीत भाइ मुगलसराय पहुँचैत पहुँचैत शिथिल भए गेलाह। तखने पुलिस आयल बोगीमे आऽ मीत भाइक झोड़ा-झपटा सभ देखए लगलन्हि। चेकिंग किदनि होइत छैक से। ताहिमे किछु नहि भेटलैक ओकरा सभकेँ। हँ खेसारी सागक बिड़िया बना कए मीत भाइक कनियाँ सनेसक हेतु देने रहथिन्ह, लाल काकीक हेतु। मुदा पुलिसबा सभ एहिपर लोकि लेलकन्हि।
”ई की छी”।
”ई तँ सरकार, छी खेसारीक बिड़िया”।
”अच्छा, बेकूफ बुझैत छी हमरा। मोहन सिंह बताऊ तँ ई की छी”।
” गाजा छैक सरकार। गजेरी बुझाइत अछि ई”।
”आब कहू यौ सवारी। हम तँ मोहन सिंहकेँ नहि कहलियैक, जे ई गाजा छी। मुदा जेँ तँ ई छी गाजा, तेँ मोहन सिंह से कहलक”।
”सरकार छियैक तँ ई बिड़िया, हमर कनियाँ सनेस बन्हलक अछि लाल काकीक……….”
” लऽ चलू एकरा जेलमे सभटा कहि देत”। मोहन सिंह कड़कल।
मीत भाइक आँखिसँ दहो-बहो नोर बहय लगलन्हि। मुदा सिपाही छल बुझनुक। पुछलक
“कतेक पाइ अछि सँगमे”।
दिल्लीमे स्टेशनसँ लालकाकाक घर धरि दू बस बदलि कए जाए पड़ैत छैक। से सभ हिसाब लगाऽ कए बीस टाका छोड़ि कए पुलिसबा सभटा लऽ लेलकन्हि। हँ खेसारीक बिड़िया धरि छोड़ि देलकन्हि।
तखन कोहुनाकेँ लाल काकाक घर पहुँचलाह मीत भाइ।
मुदा रहैत रहथि, रहैत रहथि की सभटा गप सोचाऽ जाइत छलन्हि आऽ कोढ़ फाटि जाइत छलन्हि। तावत गामसँ खबरि अएलन्हि जे बेटा गाम पर पहुँचि गेलन्हि। मीत भाइ लाल काकी लग सप्पथ खएलन्हि जे आब पसीधक काँट बला हँसी नहि करताह। “नोकरी-तोकरी नहि होयत काकी हमरासँ” ई कहि मीत भाइ गाम घुरि कए जाय लेल तैयार भऽ गेलाह। मुदा लालकाकी दिल्ली घुमि लिअ, लाल किला देखि लिअ, ई कहि दू-चारि दिनक लेल रोकि लेलखिन्ह। मुदा असल गप हमरा बुझल अछि। लालकाकी हुनकासँ गामघरक फूसि-फटक सुनबाक लेल रोकने छलखिन्ह।


text:
गुरुवार, 5 मई 2011
की अछि हमार नाम@प्रभात राय भट्ट
जन्म लेलौं हम जतय सीता माए के अछि गाम,
म्या गै हमरा एतेक बतादे की अछि हमार नाम,
किया कहैय हमरा सीसी बोतल आर बिहारी धोती,
आफद भगेल ख्यामे हमरा अपने देशमें दू छाक रोटी,
अपने देश बुझाईय परदेश शासक बुझैय हमरा बिदेशी,
नए छौ तोहर कोनो नागरिक अधिकार तू भेले मधेसी,
भूख स मोन छटपट करैय भेटे नए किछु आहार,
दया धर्म इमान नए छै शासक के किया करैय तिरस्कार,
की यी हमर राष्ट्र नए अछि? या हम सुकुम्बासी थिक?
बौआ हमर नुनु ययौ कान खोइलक दुनु सुनु ययौ,
अहाँ थिक मधेशक धरतीपुत्र हम अहाँक मधेस माए,
निठुर शासक के हाथ बन्धकी परलछि देलौं सब्किछ गमाए,
तन मन धन सब लुट्लक आब करैय खून पसीना शोषण,
आशा केर दीप अहिं अछि हमर वीरपुत्र करू मधेस रोशन ,
मधेसमे जन्म लेली जे कियो फर्ज तेकरा निभाव परत ,
नेपाल स मधेस माए के मुक्त कराब परत ,
सुन्दर शांत स्वतंत्र एक मधेस एक परदेश बनाब परत,
मंगला स त भेटल नए आब छीन क लेब परत ,
लड़ पडत आजादी के लड़ाई देब परत बलिदान ,
तखने भेटत मान समानं आ बनत मधेस महान ,
रचनाकार:प्रभात राय भट्ट
सदस्यता लें टिप्पणियाँ भेजें (Atom)


text:
वृतिसँ शिक्षक आ रहुआ संग्राम, मधुबनी निवासी सशक्त युवा कवि
नारायण झाकेँ दू दिन पहिने, हुनक पहिल आ एकमात्र काव्य संकलन 'प्रतिवादी
हम' लेल साहित्य अकादमी युवा पुरस्कारक घोषणा कयल गेलैए. काल्हि एहि मादे
हुनकासँ किछु गप्पशप भेल, साझा क' रहल छी - बाल मुकुंद पाठक.
===========================================
(1). नारायणजी अपनेक नामक घोषणा साहित्य अकादमी युवा पुरस्कार लेल कयल गेलए, अपनेक अशेष बधाइ
नारायणजी : बधाइ स्वीकारल, बहुत-बहुत धन्यवाद.
(2). अहाँ 35 वर्षक छी आ साहित्य अकादमीक युवा पुरस्कार 35से वर्ष धरि
भेटैत अछि. ताहि हिसाबे अहाँक ई पुरस्कार अंतिम स्टेजपर भेटल अछि. कहियो
सोचने रही जे ई पुरस्कार भेटत, केहन लागि रहल अछि ?
नारायणजी : नै सोचने छलहुँ, पुरस्कार लेल हमर नामक घोषणा भेल बड्ड खुशी छी.
(3). सुनबामे आयल अछि जे एहि बेरूका युवा पुरस्कार लेल अपनेक पोथी
'प्रतिवादी हम' आ चंदन कुमार झाक पोथी 'धरतीसँ अकासधरि'मे सीधा टक्कर छलैक,
की कहब अछि अपनेक ? की अहाँ धरतीसँ अकासधरि पढ़ने छी, जौं पढ़ने छी तँ
केहन लागल ?
नारायणजी : हमरा ई टक्कर बला गप्प नै बूझल अछि आ चंदन जीक पोथी सेहो हम नै पढ़ने छी.
जहाँ धरि टक्करक गप्प छैक तँ कोन पोथी उन्नैस आ कोन बीस ई पाठक, समीक्षक
लोकक हाथ अछि.
(4). मैथिलीमे प्रकाशकक पैघ अभाव छैक. कोनो प्रकाशन पोथी प्रकाशित करबामे
अपन पाय नै इन्वेस्ट कर' चाहै छथि, समस्यो पैघ छैक ओकर रिकभरी नै छैक.
एहनमे अहाँक पोथीक प्रकाशन कोना संभव भेल छल?
नारायणजी : हम ई पोथी अपना पायसँ नवारम्भ प्रकाशन पटनासँ छपबेने छलहुँ, जाहिमे लगभग 26000 टाका खर्च भेल छल.
(5). मैथिली पोथी नै बिकायत छैक आ अहाँ 26000 खर्च क' पोथी छपेलहुँ.
नारायणजी : बात विश्वव्यापी सच. हमर ई पोथी 300 प्रति छपल छल आ एखन धरि मोसकिलसँ 100 प्रति बिकायल अछि.
कुल
कतेक प्रति छपेने छलहुँ अहाँ 'प्रतिवादी हम' आ एखन धरि कतेक प्रति बिकायल
अछि ?
(6). तखन तँ फेर ई घाटाक सौदा छैक. अहाँ हिसाबे मैथिली पोथी बेचबाक लेल की करबाक चाही ?
नारायणजी :
हमरा हिसाबे जगह जगह साहित्यकार लोकनिक समूह बनय, जाहिमे किछु सदस्य बनय जे पोथी बेचबाक भार लैथि.
(7). आगाँ कोन विषय पर काज क' रहल छी ?
नारायणजी :
लेखन चलिते अछि. दू टा काव्य संकलनक पांडुलिपि तैयार अछि,जकर निकट भविष्यमे प्रकाशन करायब.
(8).अपनेक प्रिय रचनाकारकेँ छथि ?
नारायणजी :
एकर नम्हर सूची छैक तें एक रचनाकारक नाम कहब कठिन बुझाइत अछि.
(साहित्य अकादमी युवा पुरस्कारसँ पुरस्कृत हिनक पोथीक लेल 8051417051 पर संपर्क कयल जा सकैछ)


text:
हमरा आदमी क सड़क पार करब निक लगैत अछि, दरअसल एकरा सं एकटा उम्मीद जगैत छै कि दुनिया जै इ तरफ छै शायद ओकरा सं बेहतर उ तरफ होए.
Thursday, March 1, 2007
टोल में लिखबाक लेल मन हरदम बैचेन रहैत अछि
टोल में लिखबाक लेल मन हरदम बैचेन रहैत अछि,मुदा कि करि लिखे काल मन मे अनेक गप्प धमाल मचब लगैय ..कि करि..
दरभंगा,मधुबनी जकां हमर इलाका क टोला मधुर त न छै, क्याक हमर टोला अछि पूर्णिया जिला में. ठैट अंदाज मे लोग सब अपन अनुभव वा गप्प बयां करैत एतय भेंट जायत्.
आब कि लिखी..लिखब अवश्य ..अपन टोल क गप्प्..किछु नमकिन ..किछु मिठ..
सब सं परिचय करायब्. एकटा गप्प बुझल अछि न कि इ इलाका में साहित्य और राजनीति क खुब बोलबाला छै..रेणुजी क इलाका छियन्..
ठीक आब विस्तार सं गप्प होयत आगुक पाती में.
(मैथिली लिखबा में ढेर गलती होयत्...माफ करब्..लेकिन यकिन मानु सीख त अवश्य जायब.)strong>


text:
Friday, August 10, 2012
बीनू भाइ - उत्ताप
सभटा मिथ्या थिक!
कियो कतौ नै देखाइत अछि। कियो तुरंते एलीह एवं देखिते चोटहि भागि गेलीह। चिन्हियो नै सकलियनि। अकार चिन्हारे सन छलनि। माथपर नुआक संग अधा कपार तक घोघ छलनि। विदीर्ण मोने उल्टे डेग बाहरे पड़ेलीह। तखन्हि दु गोटा दौगलि एलीह। पएर छूबि छगुंतैल चट घुरि गेलीह। एक गोटा हाक देलथिन। समर्थ सन कियो दौगले एलाह। देखलनि। घोकरी सँ मोबाइल लगौलनि। विष्णुकेँ। कहलथिन्ह स्कूटरसँ तुरंते जाइ लेल। विनयानन्द नै होथि तँ सनटिटहा पएटघाटबलाकेँ संगहि नेने अबै लेल। विनयानन्दे एलाह। छूबि कऽ देखलनि। तर्जनी-औंठासँ दुनू पलक सटा देलनि। मुँह बिजका चल गेलाह। आशाहीन कि निरस्त मोने। तथापि देखाइ पड़िये रहल छल, जेना एतीकालसँ श्रवण काज करैत छल मुदा बुझिऐक नै जे के की बाजि रहल छथि, कारण धियान कतौ छल। दृष्टिपर केन्द्रित। धियान अंतः रहलासँ समक्ष आँखि कान नाक खुजलहु रहला संता कार्य नै करैत छै अर्थात श्वाँस तक ठमकल रहै छै। धियानमे।
घरक किछु-किछु जुटि चुकल छल। विष्णु एवं सागर जुमि चुकल छलाह। हँय-हँय समान उठौलनि। धँय सँ वस्तु बाहर लऽ गेलाह जइसँ कियो ई नै बुझए जे घरेमे.....। सबहक बओल मुँहसँ बुझाइत छल जे सभ कियो रोदन कऽ रहल अछि। चारि गोटा जहाँ रोदन करै छै तँ शेषकेँ स्वतः कना जाइते छै, भलहि डाहे माखे रहउ तथापि। तहिना चारि गोटाकेँ प्रसन्न भेलासँ खुशीक प्रभावो सम्पर्क लोकपर लक्षण होइ छै। सुगुन छल जे ओऽ नै छलीह। कतौ नै छलीह। नै तँ मुर्छापर मुर्छाक दृश्य होइत। परम पहपटि भऽ जइतैनि सभकेँ। भन्नहि नै छथि! कतौ! कोनो समान दू गोटासँ घरसँ बाहर कि बाहरसँ घर होइत छै तँ भरिगर बुझाइते छै। निष्प्राण वस्तु तँ विशेष। मुदा एहेन समान घरसँ बाहर करैत काल चिंतन रहै छै जे अखन प्राण छै। प्राण बाहरमे जेबाक चाही तेँ धीयो-पुता हल्लुक जकाँ उठा लै छथि हूबापर। ‘बी’ तँ अल्पहारी भऽ गेलीह, साठिक पश्चाते जे ‘बच्चा’ सभकेँ भारी नै लगथिन।
बाहर होइत भांतर नेमटेम प्रारम्भ। हरबासल, जितिया, एकादशी, गंगाजल, गोदान। कतेक लोक तँ सामान भऽ चुकल रहैत छथि। वस्तु देखै हेतु लोक गोलिया जाइत अछि छनाक सँ। बानर बनरी नाच सन। मदारी निपत्ता मुदा एकटामे सभ आनन्दित तँ दोसरमे हाक्रोश करैत।
परम सत्य एकेटा! से आइ विश्वास भऽ रहल अछि। पहिनौं कदाच से अभरय मुदा मरीचिका सन मृगतृष्णा जकाँ। कड़गर कि उत्कंठा सँ नै। तँइ एक गोट परम सत्य जँ पहिने पक्का पक्की बूझि जैतिऐक तँ कमसँ कम घरहट सन जंजाल काज कदापि नै ठनितौं।पजेबा सीमेंट सुर्खी छड़ कोजैक टाइल्स माखुल आ बाँस कोड़ो बत्ती करची खाम्ह, फ्लैटक कर्ज लऽ सूदपर सूद चुकता करैमे डँर तोरी। राजो महराजोक अट्टालिका हक्कन कनैत रहि जाइ छन्हि,। ऐ सँ नीक वृक्षा-रोपण। बेसी पूंजीपगहोक हाहे बेरबा नै। एकोटा गाछ रोपि कऽ पोसि लेलौं। संतानो सँ नीक बुझैत। अपनौं फल खा सुख करू आनहुँ युग युग तक सुख करताह। फल पात जाड़निसँ। नै किछु तँ छायासँ। छाया जेँ बड़ प्रिय होइ छै तँए जिनगी भरि संग नै छोड़ै छै। सबहक। कोनो भेदभाव नै। मनुष्य़ छी कि वनस्पति! सूर्यहु केँ संग नै छोड़ैत छथि। हुनकहि संग निपत्ता। हुनकहु वएह छथिन्ह। सहचरणीय। ऋषि मुनि सभकेँ कुटी पसीन छलनि, बोन-झाँखुर जंगलमे। ज्ञानी छलाह तँए । राजो महराज निंघुरैत छलथिन कुटी प्रवेश काल।
सभसँ उकठ्ठी जीव मनुष। यमराजोक तस्वीर घीच लेलक। अत्यंत विकराल भयावह। जखन कि कतौ किछु नै। समान जकाँ पड़ल रहू। गाछक ढेंग सन। सेहो नै। ढेंग सड़ैत छै तँ पहिने कोकनैत छै तथापि विकट दुर्गन्ध नै। तइ भभक दुआरे जड़ा देल जाइ छै आ खूब गहींरमे गोड़ि देल जाइ छै तेल फुलेल चानन लगा कऽ। समानकेँ। एहेन समानकेँ जे सड़लासँ बोकरए लागत केहनो तन्दरूस्त लोक। समाज डराइ छै एहेन एकटा समानसँ।
तखन ऐंठी। कियो अवंच नै। सब दिक भऽ देल अछि। भगवानो भगवतीक खिस्सासँ। कथो पिहानीमे सभ प्रेम तकै छै। ओ प्रेम नै। सिनेमाबला प्रेम। दैहिक संभोगबला, बिआह भऽ जाइबला। बिआह संस्थाकेँ थकुचयबला। ई की भेलइ! पहिने वरदान फेर वध करै लेल अपस्याँत। एके खेड़हा मात्र! सभ भगवानक। हुँह! मुदा ई कियो नै बूझि पबै छै तथापि जे अहंकार-वध बेर-बेर देखौल जाइ छै, जे सभकेँ बेर-बेर मोन पड़ैक अपनहुँ अहंकार! जेकर मर्दन करी। तमसेबाक बदला जँ से साधि लितौं तखन तँ बुधियार एवं ब्रह्मज्ञानी भऽ गेल रहितौं, याज्ञवल्क्य लोकनि सदृश। कतबहु देखलौं खिस्सा-टीली-सिनेमा आ वध; से कहाँ बुझलिऐ।
आब बुझाइये। से गूढ़ विषय। एकटा सत्य! सभटा हुसि गेलाक पश्चात्। एकटा सत्य! अठारहो पुरान छोड़ू। व्यासक दुनू वचन भारी बुझाइत अछि तँ एकेटा मानू। एकेटा सँ गति भेट जाएत। परोपकार टा करू। ताहूमे जँ बड़ शोणित सोखैत बुझाइये तँ तहू सँ हल्लुक एकेटा बात अवधारि लिअ जे किनकहु अधलाह नै करब संज्ञान। बैसल ठाम बिनु मेहनतिक तप। एकपर विश्वाससँ सिद्धि भेटत। ई एक सभसँ शीर्ष थिक जतए पहुँचए आरम्भमे दू, तीन, चारि, पाँच....। अर्थात् ..... पाँच, चारि, तीन, दू तत्पश्चात् एक। सभ आ लगभग सभ, दूइयेमे लेपटाएल बीत जाइ छथि। जँ दू सँ एकक अनुभूति भऽ गेल तँ लक्ष्य भेट गेल। इएह प्रेम छी। दोसर शब्द मे ई प्रेमक अतिरिक्तहु सभ किछु छी। तँए सभ किछु प्रेमे छी। एकानन, चतुरानन, पंचानन; ....।
पता चलैत अछि बाँसक फठ्ठीक बिछानपर पाड़ि टांग हाथ ममोड़ि जौड़सँ सक्कतसँ बान्हि जेना भागि ने जाए कहीं, तखन। कुमारिल भट्ट तँ जीविते अग्निक तापकेँ शीतल सिद्ध केलनि। शेष ओहिना नियति सँ स्थान विशेषपर जड़ैत छी, दुर्वाशाक श्रापे नै। भोजघारा कि दैनिक चुल्हा पजड़ैत नै रहत। मुदा ई समान काँचे बीजू आमक फेंण संगे स्वतः एना धधकैत अछि कि स्वयं धृत, धूमन, सरड़ रहए। भरि जीवन जे तेल घी चपने रहैत अछि। जतबे-ततबे, मुदा सएह धू-धू धधकैत अछि।
मुदा कोनो तापबोध नै। से तँ मनुखक ललाटपर लिखल रहै छै किंवा धस्सल। जे चेतनावस्थामे अछि। आतंकवादी कि खूनियाँ चेतनावस्थामे नै होइत अछि। ओ निशामे होइत अछि। वा हुनक रक्त दूषित होइ छन्हिा, जइ रक्तक ग्रूप पता लगेबाक ज्ञान अखन तक किनकहु नै। यएह कहि सकैत छी जे एहेन कुलंगार आंतरिक रूपें सामाजिक प्राणी नै होइत अछि तँए समाजमे अछैत ओ अपराध करैत अछि, जानि बूझि कऽ अपहरण, हत्या, गर्दनि रेतनाइ करैत अछि। भारद्वाज सन त्रिकाल दर्शी वैज्ञानिक एहेनकेँ देखिये कऽ बारि दितथि।
अग्नि सन पवित्र! शीतल! लहलह करैत एवं धधराक संग। पुनः छाउर। फेर माटि। आ चुट्टीक भोजन भऽ पुनः क्षारित भऽ माटि। एकहि बात भेल। तथापि अस्तित्व रहिते छै। माटि भऽ जाइत अछि पाथर। पाथरसँ मूर्त्ति। जीवंत मूर्त्ति। मुक्ति कहाँ! आ माटिक संग अनंत सूक्ष्म जीव बनि जाइत अछि। एकटा बड़का जीव अंततः अमीबासँ। माटियोमे उर्वरा शक्तिक उर्जा समाहित रहै छै।
ई अटल विश्वास जे समान बनैसँ पूर्व तइसँ किछु निस्सन होइ छै; नि:सृत। प्राण कि आत्मा आ जे किछु। से मात्र कल्पना अद्यावधि। कोनो प्रमाण नै। जे नि:सृत भऽ ब्रह्ममे विलीन भऽ जाइ छै। वशिष्ठ नीतिज्ञ कहै छथि। अदृश्य सत्ताक तँ ढेर अस्तित्व आ प्रमाण अछि। विद्युत, चुम्बकत्व, ध्वनि, प्राणवाच प्रभृत्ति अदृश्य सत्ताक रूप छी। देखबामे यएह अबै छै जे समान मँहक अंतर्निहित क्रिया रूकि गेलैक अछि। जेना कोनो चलैत मशीन बन्द भऽ जाइत छै तँ मशीनसँ किछु भगैत नै छै। मुदा मशीन पुनः चलौल जाइ छै, कारण ओकर रहस्य मनुष्यकेँ माने वैज्ञानिक मनुष्यकेँ मनुखक अपन रहस्य अद्यावधि सोलहन्नी ज्ञात नै। जे ज्ञात करैत अछि ततबे व्याधि सँ आर ओझराएल जा रहल अछि। सकरी, लोहट, हायाघाट, समस्तीपुर कि सिन्दरीक मशीन तँ जंग-लोहा सँ माटि भइये गेल सन लगैत अछि। चिकित्सा विज्ञानसँ आब पुनः भोग विज्ञान। चहुँ दिस रहस्य जानए वपहिं बपहिं। ग्रहपर तक। सृष्टि केना बनल। केहन विस्फोट भेल छलै ओ?
एना संतोष लेल चारि पाँच तरहक गाछ रोपण। तेँ भीष्म पितामहबला गाछ थोड़े भेटत। कते रास ईँटा-तींटा पकिला कारबार बूझि करैत छथि। फेर वएह बात! जखन राजा महराजाक अट्टालिकाओ धूल धुसरित भऽ जाइत अछि तखन ई.....। केहन-केहन मन्दिर गिरिजाघर मस्जिद काल कलवित भऽ जाइछ। आब की जमीन्दार! ठाकुर! महराजपर अठ्ठावज्जर करै छी उद्योग पतिक बदला। जनिक मोटका-मोटका गगनचुम्बी स्तंभ कलांतरे पताल लोक आ नङटे अकाश मुँहे ठार रहि जाइत अछि। कालचक्र! सागरमे पहाड़ डुबा दैछ कि समुद्रपर पहाड़ ठार कऽ दैछ।
ई की भेलै? अकाश ठेकल मन्दिरमे एक बीतक मूर्त्ति। मस्जिदमे तँ सेहो नदारत। छुच्छे ढ़ं ढ़ं। ऐसँ नीक स्कूल। अंग्रेजीबला नै। तइमे तँ पाइबला धनिकहाक बच्चा महान बनैत अछि। मनुख बनबैबला पाठशाला। बोर्डहु लागि गेलै। बीनू भाय बाल मन्दिर। कालांतरे चपा गेल। अंग्रेजी स्कूलक उत्कर्षसँ। सभ अंग्रेजीक गुलाम। बड़का गौरबबला बात। बोकबा अझरूद्दीनहुँ कऽ टऽ कऽ केँ बाजए लगलाह। विश्वस्तरीयो ख्याति फीका बिनु अंग्रेजी बजने। गुलामीक। द्विभाषककेँ रोजी भेट जेतैक ने! श्री संत पर्यंत! ऐ बीर्ड़ोमे बोर्डहु उड़ि कऽ कत्तऽ गेल पता नै। स्कूलोक पता नै। मात्र लेखामे। दू गोटा मुदा दरमाहा उठबैत चुपेचाप जा कऽ पूर्णियाँ, आब ककरो अनका पतो नै जे बीनू भाय नामे स्कूल चलै छै। कहुखनकेँ लागत जे परशुरामक सिद्ध मन-गतिये कलियुगमे सभ किछु विपरीत चलै छै।
जखन मनुष्य वस्तु भऽ जाइत! तइमे एकटामे जीव नै रहैछ एवं नष्ट भऽ जाइछ मुदा दोसर जीवंत समान। बुढ़ारीमे जखन छलौं तँ सामाने छलौं मुदा प्राण कि हुकहुकी रहए। एसगर बगुला सन टकटक तकैत। कियो पूछनिहार नै ने, फुरसतिक अभावे। दया आबए मुदा वएह उल्टे दयाक पात्र बुझए। अहाहा! झुनकुट भऽ गेलथिन। सत्तरि टपि गेलनि। की दवाइ दौरीमे! बेकार कऽ! ऐ सँ नीक जे आब ...। वर्षीमे, पाँच वर्षी तक जाइत जाइत अकच्छ! तिथि, पतरा, महापात्र, गाम गेनाइ, छुट्टी लेनाइ। धुत्! अंग्रेजी गुलाम लेल ऐ सँ सुनीनगर नीक फस्ट जनवरी, मैरिज डे, बर्थ डे, भेलेनटाइन डे। हरिबाशर कि जितिया व्रत! बाप रे बाप! बर्थ डे, मैरीज डे … बारहो महिना! जतेक मोन हुअए! धुर छी, गुलाम! तिथि बूझिते नै छथिन डेटपर जेता! छोछनए छोड़ि कऽ पोछनए। लोक आब करोड़मे महवारी पबैत अछि! ई एतनीमे फुच्छ! खबाशीमे!
अहिना एक दिन जा कऽ सोलहनी गुलाम भऽ जाइत अछि, लेकिन मार्क्स लोकनिक चोला लगा वेद वाक्य सर्वे भवंतु सुखिनः, वसुधैव कुटुम्बकम्, ...नारी पूज्यंते रमंते... देवता... सार्वभौमिक वैश्वीकरणक सनातनी मत सभकेँ हरकुचि थकुचि। दोसर महात्मा गान्धी जन्मताह! से, बाट तकिते तकिते दाँत खिशोटि देब। से गीठ्ठ बान्हि लिअ। ओना बाबा रामदेव अवतरित भेलाह अछि घोधिबलाक धोधि फोड़इ लेल, खेलहाकेँ बोकरबइ हेतु। तहिया तँ भूलचुक सँ आँखिमे अमेरिकन लेंस एवं हृदैमे अमेरिकन स्टैंट लगबाबए पड़ल। कपालभाथी सँ बाहर ने फेका जाएत तकर भय छले। मुदा हुनका कोन जे पोलीस्टर चाउर, लेमिनेटेड भट्ठा कि दस दिनमे जन्मौल एक हाथक गेन्हारी कि सुइया देलहा सजमनि कदीमा अनरनेबा खाइ छी। फुलकोबीक नामे सुनि गैस कि भरोड़ दिअ लगैत अछि!
सभटा देखि रहल छी। बूझि रहल छी! अकानियो रहल छी। टॉंट, जाड़नि सन पजड़ैत। तथापि ने कुहड़नए आने उत्ताप। एक मिशिया चिनगी उड़ि पड़ला सँ लोककेँ लहरए लगै छै। काँच जाड़नियो कानि कऽ नोर बहबए लगैत अछि। धू धू धुधुऐतो शीतलताक बोध भऽ रहल अछि हमरा! कारण जीवनमे ऐसँ उत्कट ताप छलै डाह मारब, ईर्ष्या, पश्चाताप, क्रोध, अहंमे समावेशी नीति आरक्षणसँ भिन्ने अपमान बोध। प्रोन्नतियोमे। आबऽबबा बले फौदारी नै। अपनेमे लड़ि कटि मरि जाउ। पाटलीपुत्रो अपने कहाँ ठठला! आर्यावर्त्त केँ डुबबैत अपनहुँ स्वाहा। गर्त्तमे कर्त्ता।
मैथिलीयो केँ साठि वर्षे दयाक भीख! संत महात्मा ब्रह्मचारी कालमे। बाबा बले होइते तँ कहिया ने भेटल रहितै ई। पुनः एकटंगा देने रहुआ अपने मोने गज्जैत रहू। चारि गोटा। चानन ठोपबला। फोल्डिंग शीष-सूत्रबला। मिथिला सासुरबला १०८ श्री श्री भगवान राम माँ मैथिली केँ ततेक सधलथिन जे विष्ठो देखि मिथिलावासी कहए लगलाह, राम राम! आब कहए पड़त-त्यज गोविन्दम् त्यज गोविन्दम्। मात्र माँ शक्तिक शरणम् मैथिली शरणम्।
मनुज प्रेम सूत्रसँ बीनल मात्रकेँ कथा कहैत छथि। महाकवि लोकनि तहिया जँ रति क्रीड़ाक श्रम जलक बदला श्रमिकक श्रमजल परखने रहितथि तँ आइ श्रम जलधारी पिछड़लाहा श्रमजीवी मैथिलीसँ दूरस्थ नै भऽ सभसँ बेसी संख्यामे समाजक आगाँ रहितथि। भगवान रामकेँ सीता माँ सँ प्रेम आकि काट? से रामकथा कहैत अछि। वएह काट कि विधान-निर्णय प्रेमक प्रतीक, प्रेमक परिभाषा। राधा विरहक नोर प्रेमक प्रथम दृष्टांत। तेँ एहेन विषादसँ पृथक संसारो निस्सन प्रेम थिक। जे पढ़ल हुअए। जे पढ़ैमे नीक लागए। जे एकोरत्ती उत्तम संदेश हुअए। प्रज्वलित शिखो मध्य हार्दिकतासँ अर्पित हुअए। सभ तँ छाया सहित भस्म होइते छथि। सबहक छाया भास्कर संग साँझ होइत-होइत भरि राति लेल निपत्ता भऽ जाइछ तथापि हम यथावत छी। लहकैतहु भस्म नै भेलौं अछि। भगवतीक दया मायासँ हमर छाया सेहो अद्यावधि अहर्निश सङ छथि जे गीता सेहो थिकीह एवं प्रेमवश गीतू अर्थात् ऐ प्रेम कथाक राधा!
जाउ सभ अपन-अपन नीन्न गबए लेल! शेष अगिला जनममे! शुभ कलियुग!
Posted by Gajendra at 12:06 PM
Labels: बीनू भाइ
Subscribe to: Post Comments (Atom)


text:
पटना। मैट्रिक आ इंटरमीडिएट परीक्षा क कॉपी कए जांचलाक बाद बिहार बोर्ड क वेबसाइट पर राखि देल जाएत। चेक कॉपी कए परीक्षार्थी आ अभिभावक देख सकताह। परीक्षार्थी अपन कॉपी कए देखकए इ पता लगा सकैत छथि जे कोन प्रश्न क उत्तर मे हुनका केतबा नंबर प्राप्त भेल अछि। एहि स बिहार बोर्ड कए सूचना क अधिकार क तहत पूछल जा रहल सवाल स छुटकारा भेटत। इ जानकारी बिहार विद्यालय परीक्षा समिति क अध्यक्ष राजमणि प्रसाद सिंह देलथि अछि। ओ कहला जे योजना कए बिहार बोर्ड क एकेडमिक एडवाइजरी कमेटी क मंजूरी भेट चुकल अछि। आब राज्य सरकार स स्वीकृति भेटलाक बाद वर्ष 2014 स एहि योजना कए लागू क देल जाएत। ओ कहला जे 2014 स कॉपी क जांच कम्प्यूटर पर होएत। बोर्ड द्वारा प्रत्येक कॉपी क संग एकटा फारमेट संलग्न कैल जाएत। परीक्षक कए अंक कॉपी क संग संलग्न फारमेट मे प्रदान करबाक होएत। शिक्षक कए एकरा लेल कम्प्यूटर क प्रशिक्षण देल जाएत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
पटना। राज्य कैबिनेट भारत-नेपाल सीमा क बिहार क हिस्सा मे प्रस्तावित दू लेन सड़क योजना कए मंजूरी द देलक। ईस्ट-वेस्ट कारीडोर क समानांतर इ सड़क (कुल 552.293 किलोमीटर) क 200 किलोमीटर कए गृह मंत्रालय क अनुमति प्राप्त अछि। पथ निर्माण विभाग क देखरेख मे नवंबर स एहि योजना पर काम आरंभ भ जेबाक उम्मीद अछि। एकरा 2015-16 तक पूरा करबाक लक्ष्य राखल गेल अछि। राज्य सरकार कुल लागत क 53.3 प्रतिशत वहन करत, 46.7 प्रतिशत राशि केंद्र सरकार देत। 3547.94 करोड़ क व्यय अनुमानित अछि। कैबिनेट क बैसार क बाद पथ निर्माण विभाग क सचिव प्रत्यय अमृत कहला जे सड़क कए एलायनमेंट क रास्ता मे आबि रहल 121टा पुल क निर्माण पर खर्च लगभग 1891 करोड़ टकाक अछि जे राज्य सरकार वहन करत। एकरा लेल नाबार्ड स ऋण लेल जा रहल अछि। 3370.59 एकड़ जमीन अधिग्रहण पर 868.9122 करोड़ टका, पर्यावरण अनापत्ति प्रमाण पत्र पर 16 करोड़ टका आ यूटिलिटी शिफ्टिंग पर 10 करोड़ टका खर्च हेबाक अनुमान अछि। राज्य सरकार द्वारा कुल 896.31 करोड़ खर्च कैल जाएत। हुनकर अनुसार एहि परियोजना क तहत पश्चिम चंपारण जिला मे 11.098 किमी, पूर्वी चंपारण मे 77.242 किमी, सीतामढ़ी मे 89.925 किमी, मधुबनी मे 39.21 किमी, सुपौल मे 40.99 किमी, अररिया मे 102 किमी आ किशनगंज मे 91.70 किमी सड़क बनत। पूर्वी चंपारण मे इ सड़क एनएच 28 पर स्थित गोबरहिया स आरंभ भ कए पश्चिम चंपारण जिला क सहोदरा, इनरवा, सिकटा, पूर्वी चंपारण क रक्सौल, गुआवारी, सीतामढ़ी क बसवींट्टा, सोनबरसा, सुरसंड, भिट्ठामोड़, मधुबनी क अखाड़ाघाट, लदनिया, लौकहा, लौकही, झोरीचौक, करिऔथ, अंधरामठ, भूतहा चौक, सुपौल क सरायगढ़, भीमनगर, वीरपुर, अररिया क रिफ्यूजी कालोनी, जोगबनी, कुंआरी, सिकटी, किशनगंज क फतेहपुर, डुब्बाटोला आ पीलटोला होइत गलगलिया मे समाप्त भ जाएत। जल संसाधन विभाग क स्वामित्व वाला घोड़ासहन कैनाल, त्रिवेणी कैनाल, ललवकिया एफलक्स बांध, बैरगनिया रिंग बांध, एफलक्स बांध, पश्चिमी कोसी तटबंध, पूर्वी कोसी तटबंध क हिस्सा सेहो एलायनमेंट मे शामिल अछि। एहि एलायनमेंट मे 118 किमी क हिस्सा एनएच क सेहो अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
शुक्रवार, 9 मार्च 2018
सकरी : सोमदिन, 5 मार्चकेँ रात्रिमे छोटकी तरौनी निवासी कृष्णदेव साह केर पुत्र रामकुमार साहकेँ मोटरसाइकिलक चोरी भए गेलनि अछि। ई घटना सकरी थानान्तर्गत यादव टोल गामक अछि।
जनतब हो जे सोमदिन रामकुमार साह अपन नातिनकेँ बियाहमे भाग लेबैक लेल गेल छलाह। जेतए गेलाह उपरांत ओ अपन मोटरसाइकिलके नारायण साह केर घरक दरबज्जा पर लगा देलनि। रातिके 11 बजे जेखन रामकुमार साह शौच करबाक लेल उक्त स्थान दिश एलाह तs देखलनि जे जेतए गाड़ी ठार कएने छलाह ओतहिसँ गायब छन्हि। आस-परोसमे खोजबीन कएलनि मुदा कउनो खबैर नहि भेटलनि। सर-कुटुम्ब केर सेहो पुछलनि मुदा ओतहु कउनो जानकारी नहि भेटि देखिकय रामकुमार बुझि गेलाह जे हमर मोटरसाइकिल कियो अज्ञात चोर चोरा लेलक अछि।
अहि घटनाकेँ खबैर सकरी थानाके लिखित आवेदनकेँ रूपमे सेहो देल गेल छैक जाहिपर प्रशासन अपन आगाँक कार्यवाही करताह ई आशा संग साह अपन मोटरसाइकिल सँ जुड़ल सबतरहक जानकारी सेहो थानामे लिखित रूपे देबाक गप कहलनि अछि। चोरी भेल गाड़ी जेकर नम्बर BR32L5772 अछि। मोटरसाइकिलके नाम पैसन प्रो छन्हि जेकर रंग कारी छैक। चेसिस नम्बर MBLHA1DA6EHG26384 छैक आ इंजिन क्रमांक सेहो HA10ENEHG48213 छैक।
कउनो तरहक सूचना जौं अहिमादे हो तs पीड़ित केर मोबाइल क्रमांक 9570239610 पर सेहो गप कए सकैत छी.!!
Labels: सकरी


text:
पति पुत्र धन वैभव यश कीर्ति निरोगी काया देनिहार ई पवित्र पूजा अनन्त चतुर्दशी जे स्वयं नारायणक पूजा छियनि भगवान श्रीकृष्ण द्वारा युधिष्ठिर के अज्ञात वासक समय कष्ट निवारणार्थ करैलेल कहलनि संपूर्ण मिथिलाक गाम गाम में मैथिल स्त्री पवित्रता सौ घर दुआइर के बहारि पाक् स्थल के नीपी स्नान कय भोरे भोर चीनी सोहारी बना समसामयिक फल सोहाँस केरा सेव मखानादि सौं डाली सजा अनन्तक डोरा जे बजार में बिकैतो छै आ बहुत मैथिल स्त्री जनऊ वा पवित्र डोरा लय भगवान विष्णुक ध्यान गान करैत स्वयं निर्माण करैत छथि डाली में राखि पवित्र वस्त्र सौं डाली झांपि निकट अनन्त पूजन स्थल पर धियापुता वा स्वयं जा डाली रखैत कल जोरी पूजा में भाग लैत छथि किएक त इ पूजा सब गाम में कतौह कतौह कियो कियो करैत छथि जेना कियो विद्वजन ब्राह्मण वा मंदिरक पुजारी।
भादव शुक्ल उदयकालिन चतुर्दशी तिथि के अनन्त पूजाक विधान अछि।कम से कम 14 वर्ष धरि इ पूजा करबे करी।मिथिला में त इ पावैन जीवन पर्यंत करैत छथि।पूजा स्थल के नीपी अष्टदल अरिपन लिखि सिनूर लगा पवित्र पीढी वा छोटसन चौकी पर पिठार सौं कमलक फूल बना सिनूर लगा आमक पल्लव देल कलशक स्थापन कय सिनूर पिठार लगा सूर्यादि पंचदेवता, बलभद्र, सुमन्त, ईन्द्रादि दशदिक्पाला, नवग्रह आ अंत में महादेवक पंचोपचार पूजा अति श्रद्धा सौं कय पुरना अनन्त जे भक्त सालोभरि पहिरने रहैत छथि एक ठाम लय पहिने हुनकर पूजा कय नव बनल अनन्त के गायक दूध भरल कटोरा में राखि पुरना अनन्त डोरा सौं मथई छथि हुनका सौं पंडित पुरोहित पूछै छनि-
कि मथई छी? क्षीरसमुद्र!
कि भेटल? अनन्त महाराज!
तखन स्वास्ति प्राप्त कय अनंत लय माथ में ठेका प्रणाम कय विसर्जन कय अंगना अंगना सौं आयल डालीक फल पकवान उत्सर्ग कय पूजा में आयल सब भक्तगण संग सतयुगक सात्विक ब्राह्मण सुमंतजीक जीवन पर आधारित अनन्त देवक कथा ध्यान सौं सुनि आरती प्रदक्षिणा पुष्पांजलि विसर्जन कय पूजा में चढाओल प्रसाद वितरण करैत छथि आ सब आगंतुक अपन अपन प्रसाद रूपी डाली लय आंगन में गोसाऊन लग राखि सपरिवार प्रणाम कय पुरूष दाहिना बांहि पर आ स्त्री बायां बांहि पर इ मंत्र पढैत बन्है छथि-
ॐअनन्तसंसारमहासमुद्रे मग्नान् समभ्युद्धर वासुदेव
अनन्तरूपे विनियोजयस्व अनन्तरूपाय नमोनमस्ते।
मंत्र संभव नहिं भेल त नारायण भगवान विष्णु के हृदय सौं प्रणाम कय बान्हि लैत छथि।
तदुपरांत प्रसाद रूपी फल पकवान सपरिवार ग्रहण करै छथि। कतेक लोक त अनन्त कमे समय में पहिरि जल में विसर्जन कय दैत छथि आ बहुतो लोक सालोभरि बन्हने रहै छथि आ पुनः अगिला सालक अनन्त पूजा दिन विसर्जन करै छथि जिनका जतेक श्रद्धा।
अपन मिथिला सर्वश्रेष्ठ मिथिला।
जय हो अनन्त महाराज!
साभार - मिथिला पेज
जय मिथिला जय मैथिल जय मैथिली


text:
बुधवार, 7 मार्च 2018
"श्राद्ध आवश्यक वा नहि.?
उपरोक्त शीर्षक एखनुका समयमे एकटा एहन प्रसंग बनि गेल अछि जाहिपर समय-समय पर अनेकानेक विद्वान लोकनिक विचार पढ़बाक लेल भेटैत रहैत अछि, तहिना पुनः बाबा बैद्यनाथ जीक सेहो आलेख द्वारा हुनक विचार आयल अछि जेकरा 'मिथिला दैनिक' जसकेर तस आजुक अंकमे अहाँ सबकेर सोझा परोसि रहल अछि।
तखन आउ आ पढ़ि जे "श्राद्धकर्म' आवश्यक कियैक छैक.?
एखन एहि विषयमे बरोबरि सुन'मे अबैत अछि जे जीवित मातापिताकेँ जे संतान कष्ठ दैत छनि आ मरलाक बाद धूमधामसँ श्राद्ध करब की उचित?किछु लोक तँ श्राद्धेकेँ फिजुलखर्ची कहि विरोध करैत रहैछ:ताहिलेल हमरो किछु लिख' पड़ल।
वैदिक सनातन धर्मानुसार देहक अंत होइछ आत्माक किन्नहुँ नहि, ताहिलेल मृत्युक बाद जँ वंशज विधिवत् श्राद्ध नहि करैत अछि तखन हुनक आत्मा अपान वायुमे भटकैत रहैत छन्हि आ पूर्वजक आत्मा भूखल-पियासल कनैत-कलपैत श्राप दैत रहैत छन्हि, यावत् हुनक विधिवत् श्राद्ध नहि हो ताधरि आत्मा तृप्त नहि होइछ, विधिवत् श्राद्धसँ आत्मा तृप्त भ' अपन कर्मानुसार गतिकेँ प्राप्ति करैछ।
निष्कर्षतः विधिवत् श्राद्ध अवस्स होयबाक चाही खाहे तकरालेल पैंच-उधार, कर्ज एत'धरि जे कटोरी ल'क' भीखधरि मांग' पड़य तँ ओहिमे लाज नहि करबाक चाही, श्राद्ध, बेटीक बिबाह, उपनयन संस्कारमे कखनहुँ कोताही नहि करबाक चाही, नहितँ जिनगीभरि वंशज त्राहि-त्राहि करैत रहैत छै आ अतृप्ते रहि जायत छै, भगवान राम आ सीता मैयाकेँ अपन अतृप्त दशरथक आत्मालेल "गया श्राद्ध" कर' पड़ल छलन्हि।
हँ, वृहद भोज आ आडंबरक हमहुँ घोर विरोधी छी, मुदा वैदिक विधिविधानसँ श्राद्ध जे नहि करैछ ओ पातकी होइछ आ ओकरा नरकोमे दुर्गति भोग' पड़ैछ।
अस्तु, विधिवत् श्राद्ध अपेक्षित अछि बेसी भोजभात आ आडंबर नहि, शास्त्रमे मात्र एगारह टा ब्राह्मण भोजनक मान्यता अछि शेष शक्ति अनुसारेँ। हम अपन पूर्वजक श्राद्ध नहि करबनि तँ की हमर पड़ोसी वा आन लोक करत यौ? देवी-देवताक पूजा हम नहि करबनि तँ ओ अतृप्त नहि हेताह; कियैकि करोड़ों लोक हुनका पूजैत छनि; मुदा अपन पूर्वज जिनका पितर सेहो कहैत छियन्हि हुनक विधिवत् श्राद्ध आ समयानुसार तर्पण अवश्यमेव करबाक चाही, अन्यथा अक्षम्य पापक भागी बन' पड़ैछ।
शास्त्रक उक्ति :
कुर्वीत समये श्राद्धं कुले कश्चिन्न सीदति ll
आयुः पुत्रान् यशःस्वर्गं कीर्तिं पुष्टिंबलं श्रियम् l
पशून् सौख्यं धनंधान्यं प्राप्नुयात् पितृपूजनात्।
देवकार्यादपि सदा पितृकार्यं विशिष्यते ll
देवताभ्यः पितृणां हि पूर्वमाप्यायनं शुभम् ll
भावार्थ--- समयानुसार श्राद्ध कयलासँ कुलमे कियो दुःखी नहि रहत। पितरक पूजा क' मनुक्ख आयु, पुत्र, यश, स्वर्ग, कीर्ति, पुष्टि, बल, श्री, पशु, सुख आ धन-धान्य प्राप्त करैछ। देवकार्यसँ पैघ पितृकार्यक विशेष महत्त्व अछि। देवी-देवतासँ बेसी पितरकेँ प्रसन्न केनाइ बेसी कल्याणकारी होइछ।
इति शुभम्!


text:
रखि आँगन जा दुनू बच्चो आ पत्नीओकेँ कहलक-
Friday, October 18, 2013
रिक्शाबला (दोसर संस्करण)
रिक्शाबला
“ओ रिक्शा, ओ रिक्शा।”
कनी फड़िक्केसँ जीबछ जोरसँ बाजल।
हाथमे बम्बैया बैग, जिन्स पेन्ट आ शर्ट पहिरने, दहिना हाथमे चौड़गर घड़ी। फुल जुत्ता, मौजा सेहो लगौने। बम्बैए हिप्पी कट केश, बुच्चा मोछ आ आँखिपर चश्मा। रिक्शाबला-बचनू अपन ताशक संगी संग ताश खेलाइत। ताशो ओहिना नै खेलैत, एक सेटपर चारू गोटेक चाह-पानक खर्च, हारलाहा पार्टीकेँ देमए पड़ैत। पाँचटा लाल बचनूक जोड़ाकेँ। तँए एक्केटा सेठ होइमे बाँकी। एकटा लाल हएत, चाह-पानक जोगार लगत। तँए एकाग्र भऽ बचनू लालक पाछू दिमाग लगौने। ताशक चौखड़ी लग आबि जीबछ दुइभेपर बैग रखि रूमालसँ मुँह लग हौंकए लगल। कनीकाल हौंकि रिक्शाबलाकेँ चड़िअबैत कहलक-
“हौ भाय, हमरा बहुत दूर जाइक अछि, झब दे चलह?”
ताशपर सँ नजरि उठा, जीबछ दिस देखि बचनू बाजल-
“भाय, केहेन सुन्दर ठंढ़ा छै, कनी सुसता लैह। तोरो देखै छिअ जे पसीनासँ तड़-बत्तर भेल छह। हमरो एक्केटा लाल बाँकी अछि, दू-तीन खेपमे भइए जाएत। अगर जँ अपन लाल नहियोँ हएत आ विरोधीएकेँ दूटा कारी भऽ जेत्तै, तैयो जीत हेबे करत।
बचनूक बात सुनि जीबछ शर्टो आ गंजीओ निकालि कऽ रौदमे पसारि देलक। आसीन मास। तीख रौद। तैपर सँ गुमकी सेहो। रेलबे स्टेशनसँ जीबछ पएरे आएल। किएक तँ स्टेशनक बगलेमे तेहेन हच्चा बाढ़िमे बनि गेल जे रिक्शो आ टमटमोक रस्ता बन्न भऽ गेलै। पएरे लोक कहुना कऽ थाल-पानिमे टपैत। बाढ़ि तँ तेहेन आएल छल जे जँ स्टेशन ऊँचगर जमीनपर नै रहैत तँ ऊहो भँसि कऽ केतए-कहाँ चलि जाइत। मुदा तैयो स्टेशनक पुबरिया गुमती, पुल आ आध किलोमीटर रेलबे लाइन दहाइए गेल। रेलबेक दछिन तेहेन मोइन फोड़ि देलक जे गाड़ीओ बन्न भऽ गेल। डेढ़ मासमे पुलो बनल आ गाड़ीओ चलब शुरू भेल।
भरि गाममे रिक्शा बचनूएटा केँ। जइसँ कोनो तरहक प्रतियोगिता नै। प्रतियोगिता तँ शहर-बजारमे होइत, जैठाम सैकड़ो-हजारो रिक्शा रहैत। अनेरो रिक्शाबला सभ रिक्शापर बैस, एम्हरसँ ओम्हर घुमबैत आ बजैत-
“कोट-कचहरी..., बैंक..., पोस्ट आॅफिस..., कौलेज..., स्कूल..., स्टेशन..., बस स्टेण्ड..., अस्पताल..., बड़ा बजार..., सिनेमा चौक..., डाकबंगला..., भगतसिंह चौक..., आजाद चौक।
मुदा से तँ गाममे नै। मुदा तँए कि गामक रिक्शाबलाकेँ कमाइ नै होइत। खूब होइत। एक तँ गामक कच्ची रस्ता, तैपर सँ जेतए-तेतए टुटलो आ गहुम पटौनिहार सभ कटनौ। एहेन सड़कमे दोसर कोन इंजनबला सवारी सकत। तँए गामक सवारी रिक्शा। जइसँ गामक बेटी-पुतोहुक बिदागरी निमहैत। धैनवाद तँ रिक्शेबलाकेँ दी जे वेचारा छातीपर भार उठा, कखनो चढ़ि कऽ तँ कखनो उतरि कऽ पार लगबैत। कठिन मेहनतिक पाइ कमाइत।
अखनि धरि ताशक खेल नै फड़ियाएल। किएक तँ कखनो लाल कमि जाए तँ कखनो कारी। औगताइत जीबछ बाजल-
“भाय, ताश नै फड़िएतह। बहुत दुरस जाइक अछि। झब दे चलह। नै तँ अन्हार भेने तोरो दिक्कत हेतह आ हमरो अबेर भऽ जाएत। कहुना-कहुना तँ ऐठामसँ सुग्गापट्टी पाँच कोस हएत।”
बचनू-
“हँ, से तँ पाँच कोससँ कम नहियेँ हएत। मुदा तइसँ की? ई की कोनो शहर-बजार छिऐ जे रातिक कोन बात जे दिने देखार पौकेटमारी, डकैती, अपहरण होइ छै। ने रस्तामे भीड़-भड़क्का आ ने कोनो चीजक डर। निचेनसँ जाएब।”
गामक बीचमे चौबट्टी। जैठाम पान-सातटा छोट-छोट दोकान। जइसँ गामोक आ आनो गामक लोक चौक कहए लगल। चौकक पछबरिया कोनपर एकटा खूब झमटगर पाखरिक गाछ। जैपर हजारो चिड़ैक खोँता। दिन भरि चिड़ै सभ चराउर करए बाहर जाइत आ गोसाँइ निच्चाँ होइते पतिआनी लगा-लगा गाछपर आबए लगैत। केतेको रंगक चिड़ै तँए सभ जातिक चिड़ै अपन-अपन संगोर बना-बना अबैत। तेतबे नै, गाछक डारिओ बाँटि नेने अछि। एक जातिक चिड़ै एक डारिपर खोँता बनौने अछि तहिना दोसर-तेसर दोसर-तेसर डारिपर। तँए एक जातिक चिड़ैसँ दोसर जातिक चिड़ैक बीच ने कहा-कही होइत आ ने झगड़ा- झंझटि। मुदा अपनामे एक जातिक बीच नीक-अधलाक गप-सप्प जरूर होइत। कथा-कुटुमैतीसँ लऽ कऽ रामायण-महाभारतक खिस्सा-पिहानी जरूर होइत। पान-पुनक चर्चा सेहो करैत। अधला काज केनिहारकेँ डाँटो-फटकार दैत आ जुरिमनो करैत। ओही गाछक निच्चाँमे बाटो-बटोही रौदमे ठंढ़ाइत आ पािन-बुनीमे सेहो जान बँचबैत। ताशक चौखड़ी सेहो जमैत।
बचनूक बात सुनि जीबछ पेन्टक पछिला पौकेटसँ सिगरेटक डिब्बा आ सलाइ निकाललक। एकटा सिगरेट अपनो लेलक आ एकटा बचनूओकेँ देलक। दुनू गोटे सिगरेट लगा, रिक्शापर चढ़ि विदा भेल। कनीए आगू बढ़ल आकि बचनू जीबछकेँ पुछलक-
“भाय तूँ बम्बैमे रहै छह?”
“हँ”
“मन तँ हमरो बहु दिनसँ होइए मुदा पलखतिए ने होइए जे जाएब।”
“ओइठीम मन तँ खूब लगैत हेतह?”
“एँेह भाय मन। की कहबह? जखनिए डेरासँ निकलबह आकि रंग-बिरंगक छौड़ी सभकेँ देखबहक। उमेरगरो सभ जे कपड़ा लगौने रहतह से देखबहक तँ बूझि पड़तह जे कुमारिए अछि। मुदा छौड़ो सभ की ओइसँ कम अछि। एक तँ ओहिना जे छौडी सभ दामी-दामी कपड़ा पहिरने अछि आ सौंसे देह झक-झक करै छै। तैपर सँ छौड़ो सभ करीक्का चश्मा पहिर लेतह आ निङहारि-निङहारि देखैत रहतह। चश्मो की कोनो एक्की-दुक्की रहै छै। जखनिए आँखिमे लगेबह आकि देहपर कपड़ा बुझिए ने पड़तह।”
“ओहेन चश्मा हमरा सभ दिस कहाँ छै, हौ।”
“एँह, ओइठीन विदेशी चश्मा सभ बिकाइ छै किने। देहातमे ओहेन चश्मा के किनत।”
चौकसँ कनीए उत्तर एकटा ताड़ीक दोकान। चारि-पाँच कट्ठाक खजुरबोनी। बीच-बीचमे ताड़क गाछ सेहो। उत्तरे-दछिने रस्ता। पछबारि भाग ताड़ी दोकान। ताड़ी दोकान देखि जीबछ बचनूक पीठमे आँगुरसँ इशारा करैत रोकैले कहलक। बचनूक मनमे भेलै, भरिसक पेशाब करत। रिक्शा रोकि उतरि गेल। जीबछ बाजल-
“भाय, ताड़ी दोकान देखै छिऐ। चलह दू घोंट मारि दिऐ, तहन चलब। हमहीं पाइओ देबै।”
ताड़ीक नाओं सुनि बचनू कहलक-
“ओना ताड़ी हमहूँ पीबै छी मुदा ताड़ी पीब कऽ ने रिक्शा चलबै छी आ ने ताड़ी पीनिहारकेँ रिक्शापर चढ़बै छी। तँए अखनि ताड़ी-दारू बन्न करह। जहन घरपर पहुँचबह तहन जे मन हुअ से करिहऽ।”
“भाय, ओतए भेटत की नै भेटत, अखनि तँ आगूमे अछि।”
“तब अखनि नै जाह। ताड़ी कीनि कऽ नेने चलह। गामेपर दुनू गोटे पीब लेब आ रातिमे रहि जइहऽ।”
“ऐठीम केतए रहब?”
“से की, हमरा घर-दुआर नै अछि। ओत्तै रहि कऽ राति बिता लिहऽ। भोरे पहुँचा देबह।”
“अच्छा, ठीक छै, चलह।”
दुनू गोटे ताड़ी दोकान दिस बढ़ल। दोकान लग पहुँचिते जीबछ घैलक-घैल ताड़ी फेनाइत देखलक। घैलक पतिआनी देखि मोने-मन सोचए लगल जे हमरा होइ छेलए जे शहरे-बजारक लोक ताड़ी पीबैए। मुदा से नै गामो-घरक लोक खूब पीबैए। पच्चीस-तीस गोटे दोकानक भीतरो आ बाहरो ताड़क पातक चटाइपर बैसि ताड़ीओ पीबैत आ चखनो खाइत। कियो-कियो असगरे पीबैत तँ कियो-कियो दू-दू, तीन-तीन, चारि-चारि गोटेक संगोरमे। कियो खिस्सा कहैत तँ कियो गीत गबैत। कियो अन्ना-गाहिंस गारिए पढ़ैत। सभ उमंगमे। जहिना ताड़ीक फेन उधियाइत तहिना सबहक मन। ताड़ीक खटाइन गंध लगिते जीबछकेँ होइ जे कखनि दू गिलास चढ़ा दिऐ।
ताड़ी दोकानसँ कनी हटि दूटा बुढ़िया चखनाक दोकान पसारने। एकटा दोकानमे मुरही, घुघनी बदामक कचड़ी आ दोसरमे चारि पाँच रंगक माछक तरूआ। ओंगरिक इशारासँ मझोलका डाबा देखबैत जीबछ बचनूकेँ कहलक-
“भाय, दुइए गोटे पीनिहार छी, तँए वएह डाबा लऽ लैह।”
बचनू-
“पहिने दाम पूछि लहक?”
डाबाक कान पकड़ि जीबछ पासीकेँ दाम पुछलक। तोड़-जोड़ करैत पैंतीस रूपैआमे पटि गेलै। पेन्टक जेबीसँ नमरी निकालि ओ जीबछकेँ देलक। नमरी पकड़ैत दोकानदार कहलकै-
“ताड़ीए टाक दाम कटै छिअ। डाबा घुमा दिहऽ।”
“बड़बढ़ियाँ।”
कहि बचनू डाबा उठा लेलक। डाबाकेँ चखना दोकानक आगूमे रखि बचनू मोने-मन सोचए लगल जे औझुका तँ कमाइओ ने भेल। धिया-पुता की खाएत? से नै तँ तेना कऽ मुरही-कचड़ी कीनि ली जे सभ तूर खाएब।
जेहने झुर करि कऽ कचड़ी बनौने तेहने माछक कुटिया। एकदम लाल-बुन्द। माछक कुटिया देखि जीबछक मुँहमे पानि आबए लगल। मन चटपटाए लगल। बचनूकेँ कहलक-
“भाय, केते चखना लेबह?”
मोने-मन बचनू हिसाब जोड़ए लगल। दू-दूटा कचड़ी आ दू-दूटा माछ दुनू बच्चाले आ अपना सभ लेल चारि-चारिटा। किएक तँ गरम चीज होइ छै, तँए बेसी खराब करतै। बाजल-
“भाय, एक किलो मुरही, एक किलो घुघनी, सोलहटा कचड़ी आ सोलहटा माछक कुटिया लऽ लैह।”
सएह केलक। ताड़ीक डाबा उठा जीबछ विदा भेल। रिक्शा लग आबि बचनू चखनाक मोटरी सेहो जीबछेकेँ दऽ देलक।
चौक रस्ता छोड़ि बचनू घर दिसक रस्ता धेलक। लगेमे घर। दुइएटा घर बचनूकेँ। रिक्शा रखैले एकचारी भनसे घरक पँजरामे देने। एकटा घरमे भानसो करए आ जरनो-काठी रखए। दोसरमे सभतूर सुतबो करए आ चीजो-बौस रखए। अपना दरबज्जा नै। मुदा घरक आगूमे धूर दसेक परती, जैपर सरकारी चबुतरा बनल। घर लग अबिते बचनू रिक्शा ठाढ़ कऽ आँगन बाढ़नि आनए गेल। बचनूकेँ देखि घरवाली कहलकै-
“आइ जे भाड़ा नै कमेलौं, तँ राति खएब की? अपनो दुनू गोटे तँ ओहुना सूति रहब मुदा बच्चा सभ केना रहत?”
बिनु किछु उत्तर देनइ बचनू बाढ़नि लऽ अँगनासँ निकलि गेल। चबुतराकेँ दोहरा कऽ बहारलक। चबुतराक बनाबट सुन्दर, तँए बहारिते चमकए लगल। चबुतराक चमकी देखि जीबछ बाजल-
“भाय, जेहने मजगूत चबुतरा छह तेहने सुन्दर। संगमरमर जकाँ चमकै छह।”
जीबछक बात सुनि बचनूकेँ ओ दिन मन पड़लै जइ दिन ओ ठीकेदारकेँ गरिऔने रहए। मुस्कीआइत कहलकै-
“भाय, ओहिना एहेन सुन्दर बनल अछि। जे ठीकेदार बनबाबैक ठीकेदारी नेने रहए ओ नमरी चोर। तीन नम्बर ईंटा आ कोसीकातक बालुसँ बनबए चाहैत रहए। हम गामपर नै रही। जहन एलौं तँ देखलिऐ। देखिते सौंसे देह आगि लागि गेल। मुदा ऐठाम रहए कियो ने। दोसर दिन नाओ कोड़ए ठीकेदारो आ जनो एलै। हमरा तँ गरमी चढ़ले रहए। जखने कोदारि लगौलक आकि जनक हाथसँ कोदारि छीनि ठीकेदारकेँ गरियाबए लगलौं। जहाँ गारि पढ़लिऐ आकि ठीकेदारो गहुमन साँप जकाँ हुहुआ कऽ उठल। जहाँ ओ जोरसँ बाजल आकि हमहूँ गरियेबिते दुनू हाथे कोदारिक बेंट पकड़ि कहलिऐ, सार नाओं लइसँ पहिने तोरे काटि देबह। मुदा सभ पकड़ि लेलक। डरे ठीकेदारो थर-थर कँपए लगल। तहन जा कऽ एक नम्मर सभ किछु -ईंटा, सिमटी, बालु आनि बनौलक।”
जीबछ बाजल-
“बाह।”
बचनू-
“कनी ऊपर आबि कऽ देखहक जे की सभ बनबौने छी। देखहक ई खेलाइ लऽ पच्चीसी घर छी, कौड़ीसँ खेलाएल जाइए। मुदा ई खेल समैया छी। एकर चलती खाली आसिनेटा मे रहैए। कोजगरा दिन तँ लोक भरि राति खेलते रहैए।”
दोसरकेँ देखबैत-
“ई मुगल पैठानक घर छी। हमरा गाममे लोक एकरा मुगल-पैठान कहै छै मुदा आन-आन गाममे एकरा कौआ-ठुट्ठी कहै छै। गोटीसँ खेलाएल जाइए।”
तेसर घर देखबैत-
“ई बच्चा सबहक छिऐ। एकरा चैरखी-चैरखी घर कहैए। झुटकासँ खेलल जाइए।”
जीबछ बाजल- हौ भाय, तूँ तँ बड़ खेलौड़िया बूझि पड़ै छह।”
बचनू-
“हौ, जिनगीमे आउर छै की? खाइत-पीबैत, हँसी-चौल करैत बिता ली। सभ दिन कमेनाइ, सभ दिन खेनाइ। कोनो हर-हर, खट-खट नै। धिया-पुताले तँ हम अपने स्कूल खोलि देने छिऐ। खेती-पथारीक काजसँ लऽ कऽ रिक्शा चलौनाइ, ईंटा बनौनाइ सभ लूरि हमरा अछि। धिया-पुता तँ देखिए कऽ सीखि लेत।”
ओना जीबछ बचनूक गप सुनैत मुदा मन ताड़ीक खटाइन गंधपर अँटकल। होइ जे कखनि दू गिलास चढ़ाएब। नै तँ कम-सँ-कम आँगुरमे भिड़ा नाकोक दुनू पुड़ामे लगा ली। जीबछकेँ बचनू कहलक-
“भाय, ताबे तूँ सभ किछु सेरियाबह, हम घरमे रिक्शा रखि दइ छिऐ। काजसँ निचेन भऽ जाएब।”
जीबछ सभ समान सेरियाबए लगल। रिक्शाकेँ गुड़कौने बचनू एकचारीमे
रखि आँगन जा दुनू बच्चो आ पत्नीओकेँ कहलक-
रखि आँगन जा दुनू बच्चो आ पत्नीओकेँ कहलक-
“दुनू बाटिओ आ दुनू छिपलीओ नेने चलू।”
कहि बचनू आगू बढ़ि गेल। पत्नीक मन खुशीसँ झूमि उठल। दुनू बच्चा दुनू बाटी नेने आगू बढ़ल। दुनू छिपली नेने पत्नी डेढ़िया लग ठाढ़ भऽ मुँहपर नुआ नेने कनडेरिए आँखिए दुनूकेँ देखैत। अपना दुनू गोटेले बचनू चारि-चारिटा पीस माछ, चारि-चारिटा कचड़ी आ अदहा किलो करीब मुरही-घुघनी मिला कऽ रखि, दुनू बच्चाकेँ एक-एक कचड़ी, एक-एक माछक कुटिया आ दू-दू मुट्ठी मुरही-घुघनी मिला कऽ देलक। दुनू बच्चा देखि कऽ चपचपा गेल। अपन-अपन बाटी बामा हाथे उठा दहिना हाथे खाइत विदा भेल। माए लग पहुँच दुनू बच्चा अपन-अपन बाटी देखए देलक। बाटीमे घुघनीक मिरचाइक टुकड़ी आ कचड़ीमे सटल मिरचाइकेँ देखि माए कहलकै-
“बौआ, मिरचाइ बीछि कऽ रखि लिहँ। तोरा सभकेँ कड़ू लगतौ।”
तैबीच बचनू गमछाक एक भागमे मुरही-घुघनीकेँ मिला, चारि-चारिटा कचड़ी आ चारि-चारिटा माछक कुटिया फुटा, दुनू गोटेले रखलक। चबुतरेपर सँ बचनू घरवालीकेँ हाक पाड़ि कहलक-
“ई सभ लऽ जाउ।”
अदहा मुँह झँपने बचनूक पत्नी सरधा चबुतरापर पहुँच दुनू छिपली बचनूक आगूमे रखि देलक। एकटा छिपलीमे मुरही कचड़ी आ दोसरमे घुघनी-माछ बचनू दऽ देलक। झुर माछक तरूआ देखि सरधाक मन हँसए लगल। मनमे एलै, कल्हुका जलखै तकक ओरियान भऽ गेल। दुनू छिपली तरा-ऊपरी रखि दुनू हाथसँ पकड़ि आँगन विदा भेल।
दुनू गोटे –जीबछ आ बचनू- दुनू भाग बैसि बीचमे ताड़ीक डाबा, गिलास आ चखना रखलक। दुनू गिलासमे जीबछ ताड़ी ढारि, आगूमे रखि आँखि मूनि, ठोर पटपटबैत मंत्र पढ़ए लगल। कनी काल मंत्र पढ़ि, आँखि खोलि तीन बेर ताड़ीमे आँगुर डुबा निच्चाँमे झाड़ि बाजल-
“हुअ भाय, आब पीबह।”
छगाएल दुनू, तँए एक लगाइते तीन-तीन गिलास पीब लेलक। मन शान्त भेलै। मन शान्त होइते जीबछ सिगरेट निकालि एकटा अपनो लेलक आ एकटा बचनूओकेँ हाथमे देलकै। दुनू गोटे सिगरेट धड़ा पीबए लगल। सिगरेट पीबैत-पीबैत दुनूकेँ निशाँ चढ़ए लगल। निशाँ चढ़िते गप-सप्प करैक मन दुनू गोटेकेँ हुअ लगलै। एक मुट्ठी मुरही आ एक टुकड़ी माछ तोड़ि जीबछ मुँहमे लेलक। बचनूओ लेलक। मुँह महक घांेटि जीबछ बाजल-
“भाय, तोरा रिक्शा चला कऽ परिवार चलि जाइ छह?”
कचड़ी तोड़ि मुँहमे लैत बचनू उत्तर देलक-
“किए ने चलत। हमरा की कोनो कोठा बनबैक अछि जे गुजर नै चलत। तहूमे की हम रिक्शा बारहो मास थोड़बे चलबै छी। भरि बरसात चलबै छी। जहाँ बर्खा बन्न भेलै आकि महाकान्त भाइक चिमनीमे काज करै छी।”
“नोकरीओ करै छह?”
“एहेन नोकरी तँ भगवान सभकेँ देथुन। अलबेला लोक छथि महाकान्त भाय। हुनकर खाली पूजीटा छियनि। असली कारबारी हम दू गोटे छी। सरूप मुनसी आ हम। पजेबाक खरीद-बिकरीसँ लऽ कऽ कोइला मंगौनाइ, ओकर हिसाबबारी केनाइ हुनकर काज छियनि। आ हमर काज पथेरीक देखभाल केनाइ, समैपर ओकरा दमकल चला, खाधिमे पानि देनाइसँ लऽ कऽ बजारसँ समान कीनि कऽ अननाइ आ चिमनीपर सँ घर-परक दौग-बरहा केनाइ रहैए।”
“तब तँ खूब कमाइ होइत हेतह?”
“कमाइ जँ करए चाही तँ ठीके खूब हएत। मुदा से नै करै छी। एक सए रूपैआ रोज होइए। ओ घरवालीक हाथमे दऽ दइ छिऐ। बाँकी खेलौं-पीलांै। किएक तँ नजाइज पाइ जँ घरमे देबै तँ ओइसँ भाभन्स नै हएत।”
दुनू गोटे डबो भरि ताड़ीओ आ चखनो खा-पीब गेल। एक दिस निशाँसँ दुनूक देह भँसियाइत, दोसर दिस जोरसँ पेशाब लागि गेलै। उठैक मोने ने होइ। मुदा पेशाबो जोेरे होइत जाइत। दुनू गोटे उठि कऽ पेशाब करए गेल। जाबे पेशाब करैले बैसै ताबे बूझि पडै़ जे कपड़ेमे भऽ जेतै। मुदा कहुना-कहुना कऽ सम्हारि पेशाब करए बैसल। पेशाब बन्ने ने होइ। बड़ी काल पछाति पेशाबो बन्न भेलै आ भक्को खुजलै।
चबुतरापर दुनू गोटे आबि कऽ बैसल। जीबछ कहलकै-
“भाय, हमरा डान्स करैक मन होइए।”
जीबछक बात सुनि बचनू पल्था मारि बैस, ठेहुनपर दुनू हाथसँ बजबए लगल। मुदा ओइसँ अवाज नै निकलै। अवाज निकलै मुहसँ। जहिना-जहिना मुहसँ बोल निकलै तहिना-तहिना दुनू ठेहुनपर हाथ चलबै। तैबीच दुनू बच्चो चबुतरापर आबि थोपड़ी बजबए लगल। अँगनाक मुहथरिपर सरधा बैसि देखए लगली। जीबछ डान्स करए लगल। थोड़े काल पछाति बचनूक मुँह दुखा गेलै। मुदा जीबछ डान्स करिते रहल। दुनू बच्चो थोपड़ी बजैबते रहल। जहिना बाढ़िक रेतपर हेलनिहार चीत गरे सूति केतौ-सँ-केतौ भँसिआ कऽ चलि जाइत तहिना बैसल-बैसल सरधाक मन भँसियाइत। तैबीच बचनू उठि कऽ आँगन गेल। घैलची परक घैलसँ पानि फेक नेने आएल। उल्टा कऽ घैल रखि, हाथमे औंठी रहबे करै, दुनू हाथे घैलक पेनपर बजबए लगल। लाजवाब बाजा। नचैत-बजबैत दुनू गोटे थाकि गेल। सूति रहल।
भोर होइते दुनू गोटे उठि, मुँह-हाथ धोइ रिक्शा लऽ विदा भेल।
ऐ बेर आसिन अपन चालि बदलि लेलक। किएक तँ आन साल अधहा आसिनक पछाति हथिया नक्षत्र अबै छल। से ऐ बेर नै भेलै। पहिने हथिए चढ़ल। दू दिन हथिया बितला पछाति आसिन चढ़ल। ओना बूढ़-बुढ़ानुसक कहब छन्हि जे दुर्गापूजामे हथिया पड़िते अछि, मुदा से नै भेलै। आसिनक इजोरिया पखक परीवकेँ दुर्गा पूजा शुरू होइत। ऐ बेर अमबसीए दिन हथिया चलि गेल। तहिना बर्खोक भेल। जइ दिन आसिन चढ़ल ओइ दिन घनघनौआ बर्खा भेल आ तेकर पछाति फुहीओ ने पड़ल। झाँटक कोन गप। हथिया लेल ओरिऔल जरनो-काठी आ अन्नो-पानि सबहक घरमे रहिए गेल। मुदा तैयो किसान सबहक मनमे खुशी नै कमल। किएक तँ जँ हथियामे धानक खेतमे ठेंगाक हूर गड़त तँ धान हेबे करत। मुदा किछु गोटेक मनमे शंका जरूर होइ जे निचला खेतमे ने पानि लगल अछि मुदा ऊपरका खेतक धान केना फुटत? किएक तँ ऊपरका खेतक पानि टघरि कऽ निचला खेतमे चलि गेल। किछु खेतक पानि काँकोड़क बोहरि देने तँ किछु खेतक पानि मूसक बिल देने बहि गेल। जइसँ बर्खाक तेसरे दिन ऊपरका खेत सभ सूखि गेल। ओना दशमीक मेलो देखिनिहारक आ मेलामे दोकानो-केनिहारक मनमे खुशी। किएक तँ रूख-सुखमे नाचो-तमाशा जमत आ देखिनिहारोक भीड़ जुटत। ओना पछिला सालक सभ छगाएल। किएक तँ जइ दिन सतमी मेला शुरू भेल ओइ दिन तेहेन झाँट आ पानि भेल जे मेलाक चुहचुहीए चलि गेलै।
सुखार समए रहने महाकान्त ओछाइनेपर पड़ल-पड़ल सोचए लगल। जहियासँ चिमनी शुरू केलौं तहियासँ एहेन समए नै पकड़ाएल छल। आन साल दियारीक पछाति चिमनीक काजमे हाथ लगबै छेलौं, से ऐ बेर भगवान तकलनि। कहुना-कहुना तँ दियारी अबैत-अबैत दू खेप भट्ठा जरूर लागि जाएत। सरकारोक योजना नीक पकड़ाएल। एक दिस खरन्जाक स्कीम तँ दोसर दिस इन्दिरा आबासक घर। तेतबे नै स्कूल आ अस्पताल सेहो बनत। ई सभ तँ अपने गामटा मे बनत से नै, आनो-आन गाममे बनत। सालो भरि ईंटाक महगीए रहत। ओते पुराइए ने पाएब। एते बात मनमे अबिते मुहसँ हँसी निकलल। तखने पत्नी रागिनी बेड टी नेने आबि चुप-चाप सिरमा दिस ठाढ़ भऽ पतिकेँ मुस्कीआइत देखलनि। पतिक मुस्की देखि रागिनी मोने-मन सोचए लागलि, की बात छिऐ जे ओछाइनेपर पड़ल-पड़ल मुस्करा रहल छथि। मुदा बिनु किछु बजनइ टेबुलपर चाह रखि, ओरिया कऽ नाक पकड़ि डोला देलकै। नाक डोलैबते महाकान्त उठि कऽ बैसि रहल। आगूमे रागिनीकेँ ठाढ़ देखि चौबन्निया मुस्की दैत आँखिक इशारासँ पलंगपर बैसैले रागिनीकेँ कहलक। पतिक मूड देखि रागिनी ससरिए जाएब नीक बुझलक।
महाकान्त आ रागिनी, संगे-संग कौलेजमे पढ़ने। जहिए दुनू गोटे बी.ए.मे पढ़ै छल तहिए दुनूक बीच प्रेम भऽ गेल। दुनू सम्पन्न परिवारक। ओना पढ़ैमे दुनू ओते नीक नै जेते दुनूक रिजल्ट नीक होइ। दुनूकेँ मैट्रिको आ इन्टरोमे फस्ट डिविजन भेल रहए। तेकर कारण मेहनति नै पैरबी छल। नीक रिजल्ट दुआरे संगीओ-साथीक बीच आ शिक्षकोक बीच दुनूक आदर होइ। दुनूक बीच सम्बन्ध बी.ए. आनर्सक क्लासमे भेलै। किएक तँ आनर्समे कम विद्यार्थी रहने गप-सप्प करैक अधिक समए भेटै। दुनूक बीच सम्बन्ध गप-सप्पसँ शुरू भेल। तेकर पछाति किताबक लाथे डेरोमे एनाइ-गेनाइ शुरू भेल। सम्बन्ध बढ़िते गेलै। संगे बजार बुलनाइ, किताब-कापी खरीदनाइसँ लऽ कऽ कपड़ा, जुत्ता-चप्पल खरीदनाइ धरि संगे हुअ लगलै। सिनेमा तँ मेटनीओ शोमे देखए लगल। जइसँ आंगिक सम्बन्ध सेहो शुरूह भऽ गेलै। एकटा डबलरूम लऽ दुनू गोटे डेरो एकठाम कऽ लेलक। दुनूक बीचक सम्बन्धक चर्चा खाली विद्यार्थीए आ शिक्षके धरि नै रहि दुनूक पिता धरि पहुँच गेलै। मुदा दुनूक पिताक दू विचार। तँए बूझिओ कऽ दुनू अनठा देलक। महाकान्तक पिता सुधीर जुआन-जहानक खेल बुझैत तँ रागिनीक पिता रमानन्दक सम्पन्न परिवार आ पढ़ल-लिखल लड़िका बूझि बेटीक भार उतरब बुझैत।
एम.ए. पास केलापर दुनूक बिआह भऽ गेलै। सुधीरक परिवार एक पुरखियाह। अपनो भैयारीमे असगरे आ बेटो तहिना। ओना बेटी चारिटा, जे सासुर बसैत। परिवारक काजसँ महाकान्तकेँ कम्मे सरोकार। तँए भरि-भरि दिन चौखड़ी लगा जुओ खेलैत आ शराबो पीबैत। जे पितो बुझैत। महाजनीक कारोबार, तँए भरि दिन सुधीर रूपैएक हिसाबबारी आ धने लेन-देनमे बेस्त रहैत। महाकान्तक क्रियाकलाप देखि एक दिन खिसिआ कऽ सुधीर कहलखिन-
“बौआ, बड़ कठिनसँ धन होइ छै। एना जे भरि-भरि दिन बौआएल घुमै छह, तइसँ कएक दिन लछमी रहथुहुन। तँए किछु उद्यम करह।”
पिताक बात महाकान्त चुपचाप सुनि लेलक। किछु बाजल नै। बेटाकेँ चुप देखि फेर कहलखिन-
“पाँच लाख रूपैआ दइ छिअ, चिमनी चलाबह। उत्तरबरिया बाधमे अपने बीस बीघा ऊँच जमीन छह, ओइमे चिमनी बना लैह।”
“बड़बढ़ियाँ।”
कहि महाकान्तो चुप भऽ गेल। पिताक मनमे रहनि जे जखने काजमे लागि जाएत तखने चालि-ढालि बदलि जेत्तै। किएक तँ काज ओहेन कारखाना होइए, जइमे मनुख पैदा लैत।
आने साल जकाँ अपन काज बचनू करए लगल। पथेरीक देखभालसँ लऽ कऽ हाट-बजार आ महाकान्तक घरपर जा रागिनीकेँ ब्राण्डीक बोतल पहुँचबै धरि। महाकान्तो अपन आने साल जकाँ निअमित काज करए लगल। सबेरे आठ बजेमे जलखै खा मोटर साइकिलसँ चिमनीपर चलि अबैत। चिमनीपर आबि तीनू गोटे -महाकान्त, सरूप, बचनू- भरि मन गाँजा पीब महाकान्त चिमनीक कार्यालयमे सूति रहैत। बारह बजेमे बचनू उठा दैत। उठिते महाकान्त मुनसीसँ रूपैआ मांगि बचनूएकेँ ब्राण्डी किनैले बजार पठा दैत आ अपने मुँह-हाथ धोइ खाइले घरपर विदा होइत। घरपर पहुँच धड़-फड़ कऽ खाइत आ चोट्टे घूमि कऽ चिमनीपर आबि सूति रहैत, जे चारि बजे उठैत। बचनूओ बजारसँ शराब खरीद महाकान्तक घरपर जा रागिनीकेँ दऽ दैत। कौलेजे जिनगीसँ दुनू गोटे -महाकान्तो आ रागिनीओ- शराब पीबैत। ओना रागिनी ब्राण्डीएटा पीबैत मुदा महाकान्त सभ किछु खाइत-पीबैत। गाँजा, भाँग, इंग्लीस, पलोथिन, अफीम, ताड़ी सभ किछु। जहन जे भेटल तहन सएह।
आइ जहन बचनू ब्राण्डीक बोतल लऽ रागिनी लग पहुँचल तँ रागिनीक नजरिमे नव विचार उपकलै। आन दिन रागिनी बचनूसँ बोतल लऽ रखि लैत। मुदा आइ आदरसँ बचनूकेँ हाथक इशारासँ पलंगपर बैसैक इशारा केलनि। दुनू गोटे, पलंगपर आमने-सामने बैसि गेल।
रागिनी बाजलि-
“बहुत दिनसँ मनमे छेलए जे अहाँसँ भरि मन गप करितौं। मुदा अहाँ तेते औगताएल अबै छी जे किछु कहैक मौके ने भेटैए।”
बचनू-
“गिरहतनी, हम तँ मुरूख छी। अहाँ पढ़ल-लिखल छी। अहाँक गप्पक जवाब हमरा बुते थोड़े देल हएत।
रागिनी-
“कोनो की हम अहाँसँ शास्त्रार्थ करब जे जवाब देल नै हएत। अपन मनक बेथा कहब। जे सभकेँ होइ छै।”
मनक बेथा सुनि बचनू मोने-मन सोचए लगल जे हम सभ गरीब छी, हरिदम एकटा-ने-एकटा भूर फूटले रहैए। मुदा रागिनी तँ सभ तरहे सम्पन्न छथि। नीक भोजन, दुनू परानी पढल-लिखल। तहन की मनमे बेथा छन्हि जे हमरा कहती। मुदा तैयो मनकेँ असथिर कऽ रागिनी दिस देखए लगल। मनमे उत्सुकता बढै़। मुदा रागिनीक चेहरामे, डुमैत सुरूज जकाँ, मलिनता बढ़ैत।
रागिनी-
“हमरासँ अहाँ बहुत नीक जिनगी जीबै छी।”
अपन प्रशंसा सुनि बचनू गद-गद भऽ गेल। आँखि चौकन्ना हुअ लगलै। मनमे ओहेन-ओहेन विचार सेहो उपकए लगलै जेहेन आइ धरि मनमे नै आएल छेलै। मुदा किछु बाजै नै।
बचनूकेँ चौकन्ना होइत देखि रागिनी कहए लागलि-
“जहिना अकासमे चिड़ैकेँ उड़ैत देखै छिऐ, तहिना अहूँ छी। मुदा हम पिजरामे बन्न चिड़ै जकाँ छी। जहन पढ़ै छेलौं तहन यएह सोचै छेलौं जे कोनो कौलेजमे प्रोफेसर बनि जिनगी बिताएब। से सभ मोनेमे रहि गेल। भरि दिन अँगनामे घेराएल रहै छी। ने केकरोसँ कोनो गप-सप्प होइए आ ने अँगनासँ निकलि केतौ जा सकै छी। तहूमे असगरूआ परिवार अछि। लऽ दऽ कऽ एकटा सासु छथि। ने दोसर दियादनी आ ने कियो दोसर। भरि दिन पलंगपर पड़ल-पड़ल देह-हाथ दुखा जाइए। जाधरि पढ़ै छेलौं ताधरि दुनियाँ किछु आरो बुझाइ छल। मुदा आब किछु आर बुझाइए। कखनो मन होइए तँ किछु पढ़ै छी नै तँ टी.बी. देखै छी। पढ़िए कऽ की हएत। ने दोसरकेँ बुझा सकै छी आ ने अपना कोनो काज अछि, जइले सीखब। जानवरोसँ बत्तर जिनगी बनि गेल अछि। जहिना गाए-महिंस भरि पेट खेलक आ खुट्टापर बान्हल रहल तहिना भऽ गेल छी। मुदा मनुख तँ मनुख छी। जाधरि अपना मनक बात दोसरकेँ नै कहबै आ दोसरक पेटक बात नै सुनबै, ताधरि नीक लगत। अनेरे लोक किए पढ़ैए। जँ लकीरक फकीरे बनि जीबैक छै?”
सूखल मुस्की दैत बचनू बाजल-
“गिरहतनी, अहाँकेँ कोन चीजक कमी अछि जे कोनो तरहक दुख हएत?”
रागिनी-
“अहाँ जे कहलौं ओ ठीके कहलौं। किएक तँ एहनो बुझिनिहारक कमी नै अछि। एहनो बहुत लोक अछि जे धनेकेँ सभ किछु बुझैए। मुदा धन तँ खाली शरीरक भरण-पोषण कऽ सकैए, मनक तँ नै। तीन सालसँ बेसी ऐठाम एला भऽ गेल मुदा ने एक्कोटा सिनेमा देखलौं आ ने एक्को दिन केतौ घुमै-फिरैले गेलौं। जाधरि बेटी माए-बाप लग रहैए ताधरि सभ किछु -धन-सम्पति कुटुम-परिवार- अपन बूझि पड़ै छै, मुदा सासुर पएर दैते सभ बीरान भऽ जाइ छै। तहिना माए-बापक बीच जे आजादी बेटीकेँ रहै छै ओ सासुर एलापर एकाएक बन्न भऽ जाइ छै।
बचनू-
“जँ केतौ जाइक मन होइए वा देखैक मन होइए तँ नैहर किए ने चलि जाइ छी?”
रागिनी-
“जहिना सासुर तहिना नैहरो भऽ गेल। जहिना सासुरमे पुतोहु बनि जीबै छी तहिना नैहरोमे पाहुन बनि जाइ छी। जेना हम्मर किछु ऐ घरमे अछिए नै। जे घर अप्पन नै रहत ओइ घरमे केकरा कहबै जे हम फल्लाँठीम जाएब। जनम देनिहारि माएओ आने बुझैए। तैपर सँ भाए-भौजाइक जुइत। ई तँ नैहरक गप कहलौं आ ऐठामक जे होइए से हमहीं बुझै छी। बुढ़हा ससुर जहन आँगन औता तँ बूझि पड़त जे जेना अस्सी मन पानि पड़ल छन्हि। बुढ़ही-सासुसँ तँ कनी हँसिओ कऽ गप्प करता मुदा हमरा देखिए कऽ झड़कबाहि उठि जाइ छन्हि। जँ कहियो माथपर नुआ नै देखलनि तँ बुढ़हीकेँ अगुआ कऽ की कहता की नै, तेकर कोनो ठेकान नै। भरि-भरि दिन, पहाड़ी झरना जकाँ, आँखिसँ नोर झहरैत रहैए। कियो पोछनिहार नै।”
बचनू-
“गिरहतनी, हमरा बड़ देरी भऽ गेल। महाकान्त भाय बिगड़ता।”
रागिनी-
“अच्छा, चलि जाएब। कहै छेलौं जे हरिदम तरे-तर मन औंढ़ मारैत रहैए जे लछमी बाइ जकाँ तलवार उठा परदा-पौसकेँ तोड़ि दी, मुदा साहस नै होइए। केरा भालरि जकाँ करेज डोलए लगैए। आइ जहन अपन मनक बात अहाँकेँ कहलौं तँ मन कनी हल्लुक बूझि पडै़ए।”
बचनू-
“तहन तँ गिरहतनी हमहीं नीक छी।”
रागिनी-
“बहुत नीक। बहुत नीक। एते काल जे अहाँसँ गप केलौं से जेना बूझि पड़ैए जे जेना पाकल घाउक पीज निकललापर जे सुआस पड़ै छै तहिना भऽ रहल अछि। आब सभ दिन एक घंटा गप्प कएल करब। अहाँ कियो आन छी। घरेक लोक छी किने।”
एक टकसँ बचनू रागिनीक आँखि-पर-आँखि दऽ हृदए देखए लगल। तहिना रागिनीओ बचनूक हृदए पढ़ैए लागलि।
Subscribe to: Post Comments (Atom)


text:
दीया (प्रकाश)
दीया, दीप, दीपक, दीवा या दियो[१]ओ पात्र छी जहिमे सूतक बाती आ तेल वा घी राखि केर ज्योति प्रज्वलित कएल जाइत अछि । पारम्परिक दीया माटिक होइत अछि मुदा धातुक दीया सेहो प्रचलनमे अछि । प्राचीन कालमे एकर प्रयोग प्रकाशक लेल कएल जाइत छल किन्तु बिजलीक आविष्कारक बाद आब ई सजावटक वस्तुक रूपमे अधिक प्रयोग होइत अछि । धार्मिक आ सामाजिक अनुष्ठानसभमे एकर महत्व अखनो अछि । ई पञ्चतत्वमे सँ एक अग्निक प्रतीक मानल जाइत अछि । दीपक प्रज्वलितक एक मन्त्र सहो अछि जकर उच्चारण सम्पूर्ण शुभ अवसरसभ पर कएल जाइत अछि । एहिमे कहल गेल अछि कि सुन्दर आ कल्याणकारी, आरोग्य आ सम्पदा दै वला हे दीप, शत्रुक बुद्धि विनाशक लेल हम अहाँकें नमस्कार करैत छी । दीया विशेष रूपसँ भारत आ नेपालक हिन्दू धर्म, बुद्ध धर्म आ जैन धर्मक धर्मावलम्बीसभ विशिष्ट अवसरसभ पर प्रज्वलित करैत अछि जेना दीपावलीक दिन । जब दीपकें पङ्क्तिमे राखि केर जलायल जाइत अछि तखन एकरा दीपमाला कहल जाइत अछि एना विशेष रूपसँ खुशीक अवसरसभ जेना दिपावली, विवाह आदि पर कएल जाइत अछि ।
विषय सूचीसभ
इतिहाससम्पादन
सन्दर्भ सामग्रीसभसम्पादन
- ↑ Sacred Places of a Lifetime. Washington DC: National Geographic Society. 2008. प॰ 270. आइएसबिएन 978-1-4262-0336-7.


text:
गृहमंत्री केलथि भपटियाही में सीमा सुरक्षा बल प्रशिक्षण केन्द्र क शिलान्यास
ममता शंकर
सुपौल : केंद्रीय गृह सचिव सेवानिवृत्ति स पूर्व अपन मातृभमि कए एकटा बहुमूल्य सनेस देलथि। मंगलदिन गृहमंत्री मंत्री सुशील कुमार शिंदे सुपौल जिला क भपटियाही मे सीमा सुरक्षा बल प्रशिक्षण कैम्प क आधारशिला रखलथि।
एहि अवसर पर शिंदे कहला जे कोनो क्षेत्र कए पहचान स्थापित करबा लेल या पहचान बचा रखबा लेल विकास करब जरूरी अछि। ओ विकास लेल मिथिला क लालसा कए चर्च करैत कहला जे विकासपरक काज लेल जेना मैथिल जमीन दैत छथि ओ सराहनीय गप अछि। प्रशिक्षण केन्द्र लेल एहि क्षेत्रक लोक जेना राज्य सरकार कए 111 एकड़ भूखंड देलक अछि ओ देश लेल प्रेरणा क गप अछि। केन्द्रीय गृह मंत्री कहला जे एहि केन्द्र मे देश भरिक 1500 जवान कए प्रशिक्षण देल जाएत, मुदा स्थानीय युवा कए प्राथमिकता भेटत। एहि प्रशिक्षण केन्द्र क स्थापना लेल 98 करोड़ टका खर्च कैल जाएत आ इ केंद्र वर्ष 2014 तक बनि कए तैयार भ जाएत। केंद्र खुलला स युवा कए रोजगार क अवसर मुहैया भ सकत। ओ कहला जे केन्द्र सरकार एहि मद मे राशि क कमी नहि हुए दैत। ओ कहला जे राज्य सरकार सेहो एहि काज मे पूरा मदद क रहल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
कामेश्वर सिंह क कृति पर सब साल होएत संगोष्ठि : चौधरी
सावित्री कुमारी
कामेश्वरनगर (दरभंगा)। ललित नारायण मिथिला विश्वविद्यालय क कुलपति प्रो साकेत कुशवाहा कहलथि जे महाराजा कामेश्वर सिंह हुनकर प्रेरणास्रोत छथि। पूर्व सांसद आ संविधान सभाक सदस्य महाराजा कामेश्वर सिंह क 54वां पुण्यतिथि क अवसर पर आयोजित कार्यक्रम में श्री कुशवाहा कहलथि जे महराजा बहुत कम अवधि मे बहुस रास कात कए संपादित केलथि। ओ कहला जे कामेश्वर सिंह जेना काज कए शुरु केलथि ओ अगर जारी रहिते त क्षेत्र क स्वरूप किछु आओर होइते। आइ जरुरत अछि हुनकर देखाउल बाट पर आगू बढी। बहुत काज एखन बाकी अछि जे हमरा सब कए पूरा करबाक अछि। श्री कुशवाहा कहलथि जे कामेश्वर सिंह बहुत रास क्षेत्र मे महत्वपूर्ण काज केलथि, मुदा शिक्षाक क्षेत्र मे हुकर योगदान उल्लेखनीय अछि। जा धरि लोक शिक्षित नहि होएत ता धरि समाजक विकास संभव नहि अछि। कुलपति महाराजा कामेश्वर सिंह क जयंती आ पुण्यतिथि कए विश्वविद्यालयक कलेंडर में शामिल करबाक सेहो इच्छा जाहिर केलथि। ओ कहलथि जे एहन विभूतिक पुण्यतिथि या जयंती सब साल समान उत्साह स मनाउल जेबाक चाही आ एकरा औपचारिकाता मात्र नहि बुझल जाये।
एहि अवसर पर पूर्व विधान पार्षद आ महाराजाधिराज कामेश्वर सिंह चेयर क निदेशक बिनोद चौधरी कहला जे अपन पूर्वज कए स्मरण करब हमर सबहक धर्म थीक। ओ कुलपति कए आश्वासन देलथि जे महाराजाधिराज कामेश्वर सिंह चेयर सब साल नियमित रूप स महाराजाधिराज कामेश्वर सिंह क जयंती आ पूण्यतिथि पर कार्यक्रम आयोजित करत, संगहि महाराजाधिराज कामेश्वर सिंह चेयर हुनकर काज आ विजन पर समय समय पर संगोष्ठि क आयोजन सेहो करत। कार्यक्रम मे कुलानुशासक अजय नाथ झा, कुलसचिव मुनेश्वर यादव, भू संपदा पदाधिकारी एसपी सुमन समेत कई गोटे अपन अपन विचार रखलथि।
महाराजा कामेश्वर सिंह हमर प्रेरणास्रोत : कुशवाहा
कामेश्वर सिंह क कृति पर सब साल होएत संगोष्ठि : चौधरी


text:
गोर्खा जिला
गोरखा जिला गण्डकी अञ्चलक नेपालके एकटा जिला अछि। गोरखा जिलाके सदरमुकाम गोरखा बजार छी जे पृथ्वीनारायण नगरपालिकामे अवस्थित अछि।
विषय सूचीसभ
जनसङ्ख्या[सम्पादन करी]
राष्ट्रिय जनगणना २०६८ अनुसार गोरखा जिलाक कूल जनसंख्या २,७१,०६१ गोटे मध्ये पुरुष १,२१,०४१ आर महिला १,५०,०२० बसोबास करैत अछि ।[२]
धार्मिक स्थलसभ[सम्पादन करी]
ई बाहेक अहिठाम शक्तिक स्वरूप श्री भवानी कालिका आर शिव स्वरूप श्री गुरु गोरखनाथ बाबा होएक कारण धार्मिक हिसाबसं शिव-शक्ति पीठक रूपम ई ठामक महत्वपूर्ण स्थान अछि ।[३]
ऐतिहासिक[सम्पादन करी]
ई वि. सं. १७७९ म राष्ट्रनिर्माता श्री ५ वडामहाराजधिराज पृथ्वीनारायण शाहक जन्म भेल छल। गोरखाम जगतमाता भगवती कालिको मन्दिर आर जगतगुरु मानल गुरु गोरखनाथक गुफा सेहो अछि । अहिठाम हजारौं भक्तजनसभ दर्शन करवाक हेतु अपन मनोकामना पूरा हेतु आवैत अछि। संगै प्रत्येक अष्टमीक दिन बलि पूजा चढावल जायेत अछि । दैनिक नित्य पूजाआजा आर भजनकीर्तन सहो अछि। कालिका आर गुरु श्री गोरखनाथक हिन्दुसभक आराध्य वा नेपालक राष्ट्रदेवता मानल जायेत अछि । नेपाली सिक्कामक सहो श्री भवानी आर श्री श्री श्री गोरखनाथ लिखल भेटल अछि । साथै नेपालक राष्ट्रिय निशाना छापम सहो गुरु श्री गोरखनाथक चरण अङ्कीत छल । अहिसं जानकारी होएत कि ई सभ हमसब नेपाली आरध्यदेव छी ।[४]
पर्यटकिय स्थलसभ[सम्पादन करी]
ई ठामक विशेषत अहिठाम सं देखल जाएवाला चाँदी जहिन घेरल उत्तर भरि हिमाली श्रृङ्खलासभ अछी । संसारक पाँचम अग्ल हिमाल मनासलु अहि भेकम अवस्थित अछि । अतसं धवलागिरी सं गणेश हिमाल तक मनमोहक दृश्य देखि सकेत छि
चित्रावाली[सम्पादन करी]
-
-
प्राचीन गोरखा दरबार
-
बाह्य जडीसभ[सम्पादन करी]
सन्दर्भ सामग्रीसभ[सम्पादन करी]
- ↑ १.० १.१ "नेपालक जिलासभक सम्पूर्ण विवरण (जनसंख्या, क्षेत्रफल, सदरमुकाम )", http://www.statoids.com/ynp.html।
- ↑ २.० २.१ "नेपालको राष्ट्रिय जनगणना २०६८ (गाविस तह)". नेपाल सरकार. राष्ट्रिय योजना आयोग. नोभेम्बर २०१२. http://cbs.gov.np/wp-content/uploads/2012/11/National%20Report.pdf. अन्तिम पहुँच तिथि: नोभेम्बर २०१२.
- ↑ "गोरखा जिल्लाका धार्मिक स्थलहरु"।
- ↑ "गोरखा इतिहास"।


text:
Friday, October 18, 2013
(26) बपौती सम्पति
बपौती सम्पति
आसिन अन्हरिया चौठ। गोटि-पंगरा खाएन-पीन शुरू भऽ गेल। मातृनवमी-पितृपक्ष साझीए चलि रहल अछि। कियो-कियो बापो, दादा, परदादाक नाओंसँ तँ कियो-कियो माएओ, दादी, परदादी इत्यादिक निमित्ते नोति-नोति खुअबैत। जल-तर्पण सेहो परीवे दिनसँ शुरू भऽ गेल। मुदा ईहो गोटि पंगरे। किछु गोटे ठेकियौने जे एकादशीकेँ जल-तपर्ण कऽ लेब। तहिना मातृपक्ष लेल नवमी आ पितृपक्ष लेल एकादशीकेँ नोतहारी नोति खुआ लेब। मुदा गामक किछु जातिक बीच तेसरो तरहक होइत। ओ ई होइए जे बेरा-बेरी सभ सौंसे टोलकेँ एक-एक दिन खुअबैए। जेकरा ढढक कहैए किछु गोटे मातृपक्ष लेल महिलाकेँ आ पितृपक्ष लेल पुरुखकेँ नोत दऽ सेहो खुअबैए। पक्षक भिनौज भऽ गेल अछि। एकपक्ष मातृनवमी आ दोसर पितृपक्ष। नवमी मातृपक्षक हिस्सा आ एकादशी पितृपक्षक हिस्सा भऽ गेल अछि। दुनू टेंगारीकेँ घरसँ निकालि गुलटेन पच्चर लगा सिलौटपर पिजबैक विचार केलक आकि तमाकुल खाइक मन भेलै। चुनौटीसँ सकरी कट तमाकुल निकालि तरहत्थीपर डाँट बीछते रहै आकि पत्नी मुनिया आबि कहलकै-
“घरमे एक्को चुटकी नून नै अछि, भनसा बेर भऽ गेल, कखनि आनब?”
“अच्छा होउ, जाबे अहाँ सजमनि बनाएब ताबे हम दौगले नून नेने अबै छी। टेंगारी नेने जाउ कोठीक गोरा तरमे रखि देबै।”
हाँइ-हाँइ तमाकुल चुनबए लगल। ठोरमे तमाकुल लइते, मरचूनक दुआरे, केनादन लगलै कि थुकड़ि कऽ फेकैत दोकान दिस विदा भेल। एक तँ तमाकुल मनकेँ हौड़ि देलकै दोसर, काज (टेंगारी पिजेनाइ) पछुआइत देखि आरो मन घोर भऽ गेलै। मनमे उठलै पुरने कपड़ा जकाँ परिवारो होइए। जहिना पुरना कपड़ाकेँ एकठीम फाटब सीने दोसरठाम मसकि जाइ छै तहिना परिवारोक काजक अछि। एकटा पुराउ दोसर आबि जाएत। मुदा चिन्ता आगू मुहेँे नै ससरि रूकि गेलै। चिन्ताकेँ अँटकिते मनमे खुशी एलै। अपनापर ग्लानि भेलै जे जइ धरतीपर बसल परिवारमे जनम लेबाक सेहन्ता देवीओ-देवताकेँ होइ छन्हि ओकरा हम माया-जाल किए बुझै छी। ई दुनियाँ केकरा लेल छै? केकरो कहने दुनियाँ असत्य भऽ जाएत। ई दुनियाँ उपयोग करैक वस्तु छी ने कि उपभोग करैक।
गुलटेनकेँ देखि आमक गाछक छाँहमे बैसल भुखना कहलक-
“तमाकुल खा लैह काका, तखनि जइहऽ।”
ठाढ़ भऽ गुलटेन भुखनाकेँ कहलक-
“बौआ, अगुताएल छी, जल्दी दू धूस्सा दहक आ लाबह। बेसी काल नै अँटकब।”
“एह काका, तोहूँ सदिखन अगुताएले रहै छह। तमाकुलो खाइक छुट्टी नै रहै छह।” कहि भुखना चून झाड़ि चुटकीसँ तमाकुल बढ़ौलक। मुँहमे तमाकुल दैते रसगर लगलै। सुआद पाबि गुलटेन बाजल-
“बड़ टिपगर खैनी खुऔलेँ भुखन। एहेन टिपगर माल कोन दोकानक छियौ?”
“काका की कहबह; दिन आठम एकटा समस्तीपुरक वेपारी साइकिलपर एक बोझ तमाकुल लऽ बेचए आएल रहए। रातिमे अपने ऐठीम रहल। एह काका, भरि राति ओ वेपारी एक हिसाबे जगौनहि रहल। जेहने खिस्सक्कर तेहने महरैया रहए। खाइसँ पहिने महराइ गौलक आ खेला पछाति एक्केटा तेहेन खिस्सा, रजनी-सजनीक, उठौलक जे ओरेबे ने करए। जखनि डंडी-तराजू पच्छिम चलि गेल तखनि हमहीं कहलिऐ जे आब छोड़ि दियौ। बड़ राति भऽ गेल। तखनि जा कऽ छोड़लक। भिनसर भेने पोखरि-झाँखरि दिससँ आएल तँ चाह पिआ देलिऐ। दलानपरसँ साइकिल निकालि तमाकुल सेरियाबए लगल। हमहूँ गिलास धोइ चक्कापर रखि एलौं आकि जेबीसँ दस टकही निकालि दिअ लगल, कहलिऐ-
“ई की दइ छी।” ओ कहलक हम वेपारी छी कोनो अभ्यागत नै। तँए खेनाइक पाइ दइ छी। आब तोंही कहऽ काका ओकरासँ पाइ लेब उचित होइत। की हम सभ अपन बाप-दादाक बनौल प्रतिष्ठाकेँ भँसा देब? ई तँ बपौती सम्पति छी किने? एकरा केना आँखिक सोझहामे मेटाइत देखब।”
थूक फेक गुलटेन कहलक-
“एहनो कियो बूड़िबक्की करए। पाभरि खेने हएत कि नै खेने हएत, तइले लोक अपन खानदानक नाक कटा लेत। नीक केलह जे पाइ नै छूलह।”
अपन बड़प्पन देखि मुस्की दैत भुखना बाजल-
“ऐँह की कहिअ काका, ओहो बड़ रगड़ी रहए, कहए लगल जे से केना हएत। हम कि कोनो भूखल-दुखल छी, आकि वेपारी छी। मुदा हमहूँ पाइ नै छुलिऐ। तखनि ओ दस-बारहटा पात निकालि कऽ दैत कहलक, जहिना अहाँक अन्न खेलौं तहिना हमहूँ तमाकुल खाइएले दइ छी। सएह छी।”
आगू बढ़ैत गुलटेन बाजल-
“बौआ, अखनि औगुताएल छी। नूनक दुआरे तीमन अनोने रहि जाएत।”
थोड़बे हटि कऽ घोघन साहुक दोकान। गुलटेनकेँ देखिते झिंगुरकाका कहलखिन-
“अखनि धरि माथमे केश लगले देखै छिअ।”
माथ हसोथि कऽ देखैत गुलटेन बाजल-
“अखनि कटबै जोकर कहाँ भेल हेन। जखनि कानपर केश लटकऽ लगत तखनि ने कटाएब।”
“बिसरि गेलह। काल्हिए ने बाबूक बरखी छिअ। हमरो चच्चा साहैबकेँ छियनि। दुनू गोटे एक्के दिन ने मरल रहथि।”
झिंगुरकक्काक बात सुनि गुलटेनकेँ धक् दऽ मन पड़ल। बाजल-
“हँ, ठीके कहलौं काका। आइ जौं अहाँ भेँट नै होइतौं तँ बरखी छूटिए जाइत।”
“अखनो किछु नै भेल हेन। जा कऽ कटा आबह। हमर तँ तेहेन झमटगर दियाद अछि जे भोरेसँ चारि गोटे लागल अछि मुदा अखनो धरि पार नै लगल हेन।”
“अखनि तँ हमहीं टा घरपर छी। दियादिक तँ सभ कियो अपन-अपन हाल-रोजगारमे चलि गेल। कियो झंझारपुर वेपारीक संग गछकटियामे तँ कियो सुखेतक चिमनीपर ईंटा बनबैमे। अपने केश कटाएब ओरियान बात करब आकि ओकरा सभकेँ बजबैले जाएब।”
“असली कर्त्ता तँ तोहीं ने छहक। तोहर कटाएब जरूरी छह। हमरा सभमे तँ पाँच बर्षी धरि सभ दियाद-वाद केशो कटबैत अछि आ कम-सँ-कम एगारह गोटेकेँ खाइओले दैत अछि। तोरा सेहो एकटा आरो हेतह। खाएन-पीन माने मातृनवमी-पितृपक्ष चलिते अछि। चाचाजीकेँ तीर्थेपर वर्षी पड़ि गेलनि, तँए दोहरा कऽ खुअबैक झंझटे नै रहलनि। मुदा तूँ सभ तँ एकादशीकेँ खुअबै छहक तँए तोरा दोहरा कऽ सेहो करए पड़तह। ओना ई सभ मन मानैक बात छी मुदा चलनिओ तँ अपन महत रखैए किने।
झिंगुरकक्काक बात सुनि दोकानदारकेँ गुलटेन कहलक-
“हेहौ घोघन साहु, झब दऽ एक टकाक नून दए।”
गमछामे नून बान्हि गुलटेन लफड़ल घर दिस चलल। मनमे पिता नाचए लगलखिन। हृदए पसीझ गेलै। स्मरण भेलै, बाबू अनका जकाँ नै छला। आगू-पाछूक बात जनै छला। जौं से नै तँ किएक ने अनके जकाँ हमरो खेत-पथार कीनि देने रहितथि। कोनो कि कमाइ-खटाइ नै छला। जौं से नै छला तँ कातिक मासमे ओते खरचा करि कऽ भागवत केना करबै छला। तैपर सँ भोजो-भनडारा करिते छला। हमरे लेल की कम केलनि? घर-गिरहस्तीक सभ लूरि सिखा देलनि। बारहो मासक काज। हम कि कोनो नोकरी करै छी जे सालो भरि कहियो बैसारी नै होइत अछि। कमाइ छी, खाइ छी, ठाठसँ जिनगी बितबै छी। जौं खेते रहैत आ खेती करैक लूरिए नै रहैत तँ छुच्छे खेते लऽ कऽ की होइत। गाममे देखबे करै छी खेतबला सबहक दशा। रौदी हुअए आकि दाही अछैते खेते हाट-बाजारसँ मोटा उघै छथि। हमरा तँ घराड़ी छोड़ि एक्को धूर नै अछि। तँए कि केकरोसँ अधला जीबै छी। अपन खुशहाल जिनगीपर नजरि अबिते आनन्दसँ हृदए ओलड़ि गेलनि। मरहन्ना धान जकाँ लटुआएल नै, अपन चढ़ल जुआनी जकाँ खेतक आड़िपर ओलड़ल। केना लोक बजैए जे जेकरा अ आ नै लिखए अबैए ओ मुरुख अछि। बाबू तँ औंठे-निशान दऽ कोटासँ मोटीओ तेल आ चिन्नीओ अनै छला। बड़का-बड़का सर्टिओफिकेटबला सभकेँ देखै छियनि जे दारू पीब लेता आ बीच सड़कपर ठाढ़ भऽ अंग्रेजीमे भाषण करैत लोकक रस्ता रोकने रहै छथि। तइमे हजार गुना नीक ने बाबू छला। खाइबेरमे आँगनमे नै रहै छेलौं तँ शोर पाड़ि संगे खुअबै छला। जहिया कहियो नीक-निकुत अनै छला आ थारीमे अन्दाजसँ बेसी बूझि पड़ै छेलनि तँ थारीसँ निकालि माएकेँ दइ छेलखिन नै तँ ओते छोड़ि कऽ उठै छला। आ हा-हा एहेन बाप होएब की अधला छी। जखनि काज करए जाइ छला तँ संगे नेने जाइ छला आ काजक लूरि सिखबै छला। काजक लूरि भेल तहन ने बोइन करए लगलौं। हुनकर सालो भरिक हिसाब केहेन छेलनि। आसिन-कातिक गछपंगियाँ आ खढ़कटिया हुनकेसँ सीखलौं। तहिना अगहन-पूस धनकटिया, नारबन्हिया, दाउन केनाइ, टाल लगौनाइ सीखने छी। किए एक्को दिन बैसारी रहत। अखनुका छौंड़ा सभ जकाँ नै ने जे कहत काजे ने अछि। रस्तापर बालु उड़ाएब आकि पानि डेंगाएब। मुरूखो रहैत बाबूए ने सिखौलनि जे फागुनसँ जेठ धरि घरहटक समए होइ छै। जेकरा घरहट करैक लूरि रहत वएह ने अपनो घर आ अनको घर बन्हैमे मदति कऽ सकैए। जेकरा लूरिए ने रहतै ओकरा इन्दिरा आवासमे मुखिया, चिमनीबला, सिमटीबला नै ठकतै तँ कि जेकरा अपन घर बनबैक लूरि रहत, ओकरा ठकत? अपनापर गुलटेनकेँ भरोस होइते मनमे खुशी उपकलै। मुहसँ हँसी निकललै। ओगरवाहिबला गाछीक मचकीपर नजरि गेलै। की हमरा सबहक दुनियाँ अछि? बड़क गाछपर सँ बर्ड़ू काटि बरहा बनबै छी। मुठबाँसीक बल्ला, पिढ़िया आ कील बना गाछक डारिमे लटका झूलबो करै छी आ गेबो करै छी। जे चौमासा, छहमासा, बारहमासा मचकीक स्टेजपर होइत अछि ओ बाजा-बूजी आ बैस कऽ गबैमे केना होएत? असकरे कृष्ण राधाक संग कदमक झूलापर चढ़ि नचबो करै छला, बौसरीओ बजबै छला आ आसो लगबै छला। मुदा अखनि तँ देखै छी जे बाजा कियो बजबैए, नाच कियो करैए आ गीत कियो गबैए। तेहने ने देखिनिहारो छथि। कियो कैसियोबलाकेँ देखैए तँ कियो ठेकैताकेँ, कियो नचनिहारक नाच देखैए तँ कियो ओकर कानक झूमकाकेँ। गौनिहारक अवाज सुनैए, ने कि ओकर मुँह देखैए।
नूनक मोटरी पत्नीकेँ दैत गुलटेन कहलक-
“बाबूक बरखी काल्हिए छी। बिसरि गेल छेलौं। केश कटौने अबै छी। ताबे अहाँ बरखी लेल जे चाउर रखने छी ओकरा निकालि रौदमे पसारि दियौ। राहड़ि सेहो उलबए पड़त। बेरू पहर तीमन-तरकारी आ मसल्ला हाटसँ लऽ आनब। दूध तँ आइए पौरल जाएत। ओना अमहौरपर सँझुको दूध जनमि जाएत।”
पतिक बात सुनि मुनिया बजली-
“एहेन अहाँ बिसराह छी जे, सभ काज चौबीसमा घड़ीमे सम्हरत। ने कुटुमकेँ नोत देलौं आ ने बेटी-जमाएकेँ खबरि देलियनि।”
“अच्छा सभ हेतै। अनजान-सुनजान महाकल्याण। बाबू कोनो अधरमी रहथि जे कोनो बाधा हएत। उगलाहा सभ देखबो करै छथि आ पारो लगौता।”
कहि गुलटेन केश कटबए विदा भेल। केश कटा बरखीक जानकारी आ सबजना नोत दऽ चोट्टे घूमि गेल।
काजमे गुलटेन जेहने होशगर माने लूरिगर तेहने बिसराहो। सभ बुझैत। उजड़ल गाम केना बसत। दरिद्र गाम केना सुभ्यस्त बनत, ऐ कलाक प्रदर्शन गुलटेनक काज देखबैत। अनाड़ीकेँ काजक लूरि सिखाएब, हनपटाह गाए-महिंस दूहब, डरबुकसँ डरबुक गाएकेँ बहाएब माने साँढ़ लग लऽ जा पाल खुआएब, घोरनोबला आ चुट्टियाहो गाछपर चढ़ि आम तोड़ब, झोंझगर बाँसमे पत्ता तोड़ब, सुरुंगवा शीशो पांगब, सुआगर घर छाड़ब, सक्कत खेत जोतब, पनिगर खेतमे धान रोपब, सांङ्गिपर ढेंग उठाएब, दुखताहकेँ खाटपर उठा डाक्टर ऐठाम लऽ जाएब, फड़काह बच्छाकेँ पटकि नाथब, हर लगाएब इत्यादि काज समाजमे केकरो कऽ दैत। केना ने करैत? एकरे तँ अपन बपौती सम्पति बुझैए।
वर्षी भोजक चर्चा जनीजातिक माध्यमसँ सगरे गाम पसरि गेल। अपन दायित्व बूझि एका-एकी मरदो आ स्त्रीगणो गुलटेन ऐठाम आबए लगली। जहिना अनका ऐठाम काज भेने गुलटेनो बिनु कहनौं पहुँच जाइए तहिना समाजोक लोक आबए लगला। रवियापर नजरि पड़िते गुलटेन कहलक-
“रबी, तोरा ऐठाम तँ जाइए लेल छेलौं। भने आबिए गेलह। बहुत दिन जीबह।”
रविया पुछलकनि-
“किए भैया? अखने फोकचाहावालीकाकी आँगनमे बजली; तब बुझलौं।”
“ठीके बुझलहक। बिसरि गेल छेलौं। दोकानपर झिंगुरकाका मन पाड़ि देलनि। मुदा काज तँ कल्हुका बदला परसू नै हएत।”
“हमरा बुते जे हेतह तइमे पाछू थोड़े हेबह।”
“चाउर-दालि तँ घरेमे अछि। तेल-मसल्ला, तरकारी हाटेपर सँ लऽ आनब मुदा पंचकेँ दुइओ कौर दही नै खुऐबनि से नीक हएत?”
“सँझुका दूध अपनो रहत आ किसुनोसँ लऽ लेब। केते दूध पौरबहक?”
“दू मन चाउर रान्हब। अाधोमन तँ दही चाही।”
“अदहा मन सँ हेतह?”
“अपना सभमे दहीए केते परसल जाइए। गरीब लोक अन्ने बेसी खाइए। दूध-दही आकि फल-फलहरी खाएओ चाहत से आनत केतएसँ।”
“हँ, ई तँ ठीके कहलह। हम तँ कहबह जे तरकारीओ किए हाटपर सँ अनबह। अखनि तँ सबहक चारपर सजमनि कदीमा आ बाड़ीमे भट्टा अछिए। तइले पाइ किए खर्च करबह। औगताइमे अदौरी बनौल नै हेतह। बैगन आ अदौरी नै बनेबह से केहेन हएत?”
“मन होइए जे बड़-बड़ीक ओरियान करी।”
“तों सनकि गेलह हेन। बड़-बड़ीक घाटि केते मेठनियाँ होइए से बुझै छहक।”
“हँ, से तँ ठीके कहलह।”
“अखनि जाइ छिअ। दहीसँ निचेन भऽ जाह। काल्हि दुपहरमे ने काज हेतह। आकि पुजौनिहारो औथुन।”
“अपना सभमे केते पुजौनिहारकेँ देखै छहक। जतिया आगू कोनो पतिया लगै छै।”
भगिन-पुतोहु दालि दर्ड़ैले अबै छलि। डेढ़ियापर अबिते गुलटेनपर नजरि पड़िते मुँह बिजकबैत बाजलि-
“बुढ़ा, अपनो मरता आ दोसरोकेँ जान मारथिन। काल्हि-परसू ई सभ काज होइतै।” कहि दालिक मुजेला लऽ जाँत दिस बढ़लि।
गोसाँइ डुमिते भाए भजनाक संग सिंहेसरी पहुँचल। अपना माथपर पहिरैबला कपड़ा आ अल्लूक मोटरी आ भजनाक माथपर चाउर-दालिक। बिनु छँटले चाउर आ गोटे दालि। आँगन पहुँच सिंहेसरी कानल नै। माए-बाप लग बेटीक कानब तँ सिनेहक होइ छै। मुदा सिंहेसरीक मन तखनेसँ लहकल जखने भजना बरखीक चर्चा केलक। मनमे उठै जे अपना खुट्टापर लघैर महिंस अछि, बरखी सन काजमे जौं एक्को कराही दही नै लऽ जाएब से केहेन हएत? ओसारपर मोटरी रखि माएसँ झगड़ा शुरू केलक-
“अँइ गे बुढ़िया, हमरा कोनो आए-उपए नै यअ जे काल्हि बाबाक बरखी छियनि आ आइ तँू अबैले कहलेँ?”
तैबीच गुलटेन सेहो हाटसँ आबि गेल। माथपर मोटरी रहबे करै तखने मुनिया सिंगहेसरीकेँ कहलक-
“दाइ, हमर कोन दोख अछि मासे-मास जे छाया करैत एलौं तेकर ठेकाने ने रहल। बापो तेहेन बिसराह छथुन जे बिसरि गेलखुन। आइए बुझलौं।”
माएक जवाब सुनि सिंहेसरीक तामस पिता दिस बढ़ए लगल। मुदा मुँह-झाड़ि बाजब उचित नै बूझि माएकेँ अगुअबैत बाजलि-
“जाबे बाबा जीबै छला ताबे केते मानै छला। आब जखनि ओ नै छथि तखनि हुनकर किरिया-करम छोड़ि देबनि। एगारहो गोटेक तँ ओरियान करि कऽ अबितौं।”
बेटी आ पत्नीक बात गुलटेन चुपचाप सुनैत रहल। कखनो मनमे उठै जे गलती हमरे भेल। फेर होइ जे कोनो काज करै काल ने उनटा-पुनटा भेने गल्ती होइ छै। मुदा हम तँ बिसरि गेल छेलौं। सामंजस्य करैत गुलटेन बाजल-
“पाहुन किए ने एलखुन?”
सिंहेसरी कहलकनि-
“से तँू नै बुझै छहक जे नोकरिया-चकरियाक घर छी जे ताला लगा देबै आ विदा भऽ जाएब। दुनू परानी लगल रहै छी तखनि तँ एक्को क्षणक छुट्टी नै होइए। ढेनुआर महिंसकेँ छोड़ि कऽ दुनू गोरे केना अबितौं।”
बेटीक बात सुनि मुनिया बाजलि-
“ऐ घर ओइ घरमे कोन अन्तर अछि। तोरा लिए जेहने ई तेहने उ। अहूठीम तँ दहीक ओरियान भइए रहल हेन। तइले तोरा किए मनमे दुख होइ छौ। हम तोहर माए छियौ। कोनो आइएक छिऐ कि सभ दिनेक बिसराह छथुन। तइले तामस किए होइ छौ। मोटरी सभकेँ खोलि-खोलि चीज-बौस ओरिया कऽ राखह। पहिने पएर धोइ गोसाँइकेँ गोड़ लगहुन।”
पत्नी आ बेटीकेँ शान्त होइत देखि गुलटेन मुस्की दैत बाजल-
“गाममे जेकर काज हम केने छी ओ कि हम्मर नै करत। केते भारी काजे अछि।”
घरक गोसाँइकेँ गोड़ लगि सिंहेसरी पिताकेँ गोड़ लगैले बढ़ल आकि गुलटेनक आँखि सिमसिमा गेल। सिमसिमाएल मने पुछलक-
“बुच्ची, कोनो चीजक दुख-तकलीफ तँ ने होइ छह?”
हँसैत सिंहेसरी कहलकनि-
“बाबाक बात कान धेने छी। हाथ-पएर लड़बै छी, सुखसँ दिन कटैए।”
भोजमे खूब जश गुलटेनकेँ भेल। भरि-दिन एम्हर-दौड़ तँ ओम्हर-ताकमे दुनू परानी रहल। मुनियाक छाती केराक भालरि जकाँ कँपैत। बिना अन्ने-पानिक भरि दिन खटैत रहली। जेना भुख-पियास केतौ पड़ा गेलै। मुदा भोजक जश दुनू परानी गुलटेनकेँ, जहिना ऊसर खेतमे कूश लहलहाइत तहिना लहलहा देलक। पिताकेँ सिंहेसरी कहलक-
“सभ काज सम्पन्न भऽ गेल। आब अपनो सभ खा लए।”
खेला-पीला पछाति गुलटेनक मनमे सिनेमाक रील जकाँ नाचए लगल- ठीके ने लोक कहै छथिन जे जेहेन करत से तेहेन पओत। जहिना बाबूक मन शुद्ध छेलनि तहिना ने हेतनि। आ-हा-हा ओंगरी पकड़ि-पकड़ि घर बन्हैक लूरि सिखौलनि। जीबले बारहो मासक काज सिखौलनि। मने-मन गुलटेन पिताकेँ गोड़ लगलक।
Subscribe to: Post Comments (Atom)


text:
भाष्कर झा
कोलकाता : मध्यमग्राम (प.बँगाल) मे मिथिलाक बेटीक संग घटित सामूहिक बलात्कारक मामला राजनीतिक रंगमे रंगलासं दिनानुदिन गंभीर रुप लय रहल अछि, ठीक ओहिना जेनाकि दिल्लीक दामिनी मामला। ममता’क माँ -माटी-मानुषक उद्घोष सं अनुकम्पित बंग भूमिसं मानवताक प्रति ममता, “माय”क प्रति सम्मान, “माटि” मटियामेट आ “मानुष” भाव कलुषित भ’ गेल अछि। पार्क स्ट्रीट बलात्कार काण्ड, कुमुदिनी कान्ड आ आब मिथिला क बेटी बलात्कार काण्ड सं बंग धरती कलंकित भ गेल। सूत्रक मुताबिक एहि मामलामे प्रशासनिक चुप्पी असहयोगक मौन स्वीकारोक्ति बुझना जा रहल अछि। अतबेटा नहिं, हर स्तर पर एहि मुद्दाके दबेबाक खूब कुचेष्टा कएल जा रहल अछि। पीड़िताक परिवारके न्याया दियबबला आ बगलमे ठार रहयबला लोक किछु दबंग लोकक कोपभाजन बन पड़ी रहल छनि। 16 वर्षीय मिथिला क बेटी संग दू महिना पहिने सात दुष्कर्मी द्वारा दू दू बेर सामूहिक बलात्कार भेल छल। पहिल बलात्कारक घटना 25 अक्तूबर 2013 के भेल छल। बलात्कारक घटनाक रिपॊर्ट थानामे दर्ज करेलाक बाद अपन घर अयबा क क्रममे दुष्कर्मी फ़ेर सं हुनका संग दुष्कर्म कयलक। जीवन मृत्यु सं लड़ैत मिथिला क बेटी अन्तत: 31 दिसम्बर कए एहि पापी दुनियासं विदा भ’ गेली। आनन्दबाजार पत्रिका अनुसार मिथिला क बेटी गर्भवती भ गेल छली जकर पुष्टि कोलकाता पुलिस द्वारा पोस्ट मोर्टम के बाद कएल गेल छल। ओमहर दू-दू बेर बलात्करक शिकार मृतक मिथिला क बेटीक परिवार नीमतल्ला घाट पर अपन बेटीक श्राद्ध कर्म करबाक क्रम मे प्रताड़ित सेहो भेला। मुदा बाप त बाप होयत अछि। पीड़िताक पिता एहि बात पर अड़ल छथि कि जाबत धरि हुनका न्याय नहिं भेटतनि ताबत धरि ओ चुप नहिं बैसता। एहिमे किछु लोकक सहयोग भेट रहल छनि। कोलकाता क आन संस्था सब एकर निन्दा कयलनि आ कहलनि जे मिथिला क बेटी “कोनो राज्यक बेटी नहिं, देशक बेटी छली”। एहि प्रकरणमे सबसं दुखद आ विस्मयकारी बात ई देखल गेल अछि जे कोलकाता जकराकि “मिनी मिथिला” कहल जायत अछि, जाहि ठाम छोट पैघ लगभग 30 संस्था सब गठित भेल अछि आ जे मिथिला मैथिलीक गतिविधि स सतत सक्रिय रहैत अछि आई एहि मामला पर मौन व्रत धारण केने अछि। कारण, एख़न धरि कोनो मिथिला-मैथिली संस्था सार्वजनिक रुपमे एककर प्रतिरोध करबाक हिम्मत नहिं देखेलनि अछि। प्रतिरोधक स्वर नहिं उठि रहल अछि। मुदा उठायल जा रहल अछि मिथिला-मैथिलीतर संगठन आ संस्था सब द्वारा। मध्यमग्राम दुष्कर्म मामलाक विरोधमे कोलकाताक कैकटा राजनीतिक दल आ संगठण दिस सं विरोध प्रदर्शन कएल जा रहल अछि। टैक्सी चालक एशोसियेशन, उत्तर भारतीय हिन्दुस्तानी समाज, युवा लीग, बिहारी समाज, मगही मगध नागरीक संघ, अखिल भारतवर्षीय चन्द्रवंशीय क्षत्रिय महासभा, अखिल भारतीय गोस्वामी समाज आदि एहि मामला के धिक्कारैत जगह जगह प्रदर्शन करैत अपन रोष व्यकत कयलनि अछि। मुदा एखन धरि कोनो मिथिला मैथिली संस्था दिस सं प्रतिवादक स्वर सार्वजनिक रुपमे मुखरित नहिं भेल अछि। हं, कोलकाता बलात्कार कांड केर विरोधमे स्थानीय मैथिली बुद्धिजीवि लोकनि द्वारा करिया पट्टी बान्हि मोमबत्तीक संग “मौन सभा”क आयोजन स्थानीय तारासुंदरी पार्कमे यात्रीक मूर्तिक समक्ष अबस्से कएल गेल। । कुल मिलाक’ ई मामला राजनीतिक रंग ल’ रहल अछि जेकि पीड़िताक परिवारकें न्याय दीयाबमे आ बलात्कारीकें सजा दियाबमे एकटा पैघ प्रतिरक्षणक कार्य कए रहल अछि। सामूहिक बलात्कार पीड़िताक टैक्सी चालक पिता सेंट्रल ट्रेड यूनियन सीटू स संबंध रखबाक कारणे मृत्यु प्रमाण पत्रक बहन्ने पुलिस द्वारा जबरदस्ती अंतिम संस्कार रोकबाक कुचेष्टा कएल गेल छल। एखन पीड़ित परिवार भयाक्रान्त रहि रहल अछि। आब त समय बतायत कि बंग राज्यक महिला मुख्यमंत्रीक हॄदयमे नारीक प्रति कतेक संवेदनशील छैथ आ अपन “सुशासन”क रक्षा करबाक लेल बलात्कारीके सजा दियेबा लेल केहन कार्रवाई करैत छथि ! परन्तु एकटा बात आब त सिद्धे भ गेल जे महानगरमे नारीक अस्मिता सुरक्षित नहिं अछि।
मिथिला विकास परिषद, कोलकाता द्वारा एहि लोमहर्षक दुष्कर्मक छानबीन करेबाक आ दुष्कर्म पीड़िताक न्याय लेल एकटा पत्र मुखमंत्रीके देल गेल अछि। आ एखन एखन प्राप्त सूचनाक अनुसार पश्चिम बँगाल प्रबासी मिथिला सँघ, कोलकाता मध्यम ग्राम काँड के बिरोध मे मोमबत्ती जरैत मुँह पर कारी पट्टी बाँधि मौन जुलुश निकालय जा रहल अछि।
– इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
गुजरात। 12 दिसम्बर। पूर्व विधायक सह बिहार भाजपा प्रदेश उपाध्यक्ष गोपाल जी ठाकुर, बिहार भाजपा प्रदेश महामंत्री श्री शुशील चौधरी, बेतिया जिला केँ निवर्तमान जिलाध्यक्ष एवं प्रदेश कार्यसमिति सदस्य श्री संजय पांडे, भाजयुमो प्रदेश कार्यसमिति श्री राहुल शर्मा आओर बिहार भाजपा केँ पदाधिकारी लोकनि मिथिलांचलक वेश भूसा मे भारतीय जनता पार्टी केर समर्थन मे अलग - अलग क्षेत्र मे लोग सभकेँ जागरूक केलनि।
भारतीय जनता पार्टी केर समर्थन मे चलाओल जे रहल जागरूकता अभियान मे प्रवीण झा, सर्व श्याम झा, बैजू चौधरी रामनाथ मिश्रा, विधान झा केँ संगे संग बहुत रास मैथिल शामिल छला।


text:
पटना : भारत क संविधान आब अहाँ मैथिली मे पढि सकैत छी। जी हाँ ! नित्यानंद लाल दास आ भैरव लाल दास क अथक मेहनत सों भारतीय संविधान क मैथिली अनुवाद “भारतक संविधान” हमरा सबहक पढबा लेल भेटत। एहि पुस्तकक विमोचन रबि दिन योजना आ विकासक प्रधान सचिव विजय प्रकाश केलथि। विमोचन समारोह क संबोधित करैत एहि पुस्तक क अनुवादकर्ता आ विधान परिषद् क परियोजना अधिकारी भैरव लाल दास कहलथि की एहि पुस्तकक अनुवाद क प्रेरणा हुनका बिहार कॉलेज ऑफ़ योगा, मुंगेर क लाइब्रेरी से भेटल जाहीठाम हुनका संविधान क पहिल प्रिंट देखबा लेल भेटल। विमोचन क मौक़ा पर ड़ा0 रामानंद झा रमण, प्रो0 रामपाल अग्रवाल, मधुकांत झा, गोविन्द सरहदी, योगेन्द्र नारायण मालिक आदि उपस्थित छलाह।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
मैथिली मे पढू भारत क संविधान
पटना : भारत क संविधान आब अहाँ मैथिली मे पढि सकैत छी। जी हाँ ! नित्यानंद लाल दास आ भैरव लाल दास क अथक मेहनत सों भारतीय संविधान क मैथिली अनुवाद “भारतक संविधान” हमरा सबहक पढबा लेल भेटत। एहि पुस्तकक विमोचन रबि दिन योजना आ विकासक प्रधान सचिव विजय प्रकाश केलथि। विमोचन समारोह क संबोधित करैत एहि पुस्तक क अनुवादकर्ता आ विधान परिषद् क परियोजना अधिकारी भैरव लाल दास कहलथि की एहि पुस्तकक अनुवाद क प्रेरणा हुनका बिहार कॉलेज ऑफ़ योगा, मुंगेर क लाइब्रेरी से भेटल जाहीठाम हुनका संविधान क पहिल प्रिंट देखबा लेल भेटल। विमोचन क मौक़ा पर ड़ा0 रामानंद झा रमण, प्रो0 रामपाल अग्रवाल, मधुकांत झा, गोविन्द सरहदी, योगेन्द्र नारायण मालिक आदि उपस्थित छलाह।


text:
जीविका दीदी सबहक सहयोगक बिना जिलाक सामाजिक सुधार संभव नहि : शीर्षत कपिल
समदिया
मधुबनी । जिलाधिकारी शीर्षत कपिल अशोक कहला अछि जे जिला मे सामाजिक सुधार लेल जीविका दीदी सबहक योगदान अदभुत अछि।
श्री अशोक आजीविका दिवस क अवसर पर आयोजित कार्यक्रम कए शुभारंभ करैत स्थानीय वाट्सन विद्यालय परिसर अवस्थित सभागार मे जीविका दीदी सबहक प्रशंसा करैत बजलाह जे जिला मध्य विकास कार्य सब, जेना शराब बन्दी, मानव श्रृंखला निर्माण, स्वच्छता अभियान, दहेज उन्मूलन बाल विवाह, घर घर शौचालय सनक काज मे दीदी लोकनिक महत्वपूर्ण योगदान अछि। ओ विश्वास व्यक्त कयल जे एहिना आगुओ विकास काज मे दीदी सब योगदान दैत रहती जाहि सँ जिला क नाम चमकए।
एकर तत्पश्चात जिला पदाधिकारी विभिन्न जीविका समूह कए प्रशस्ति पत्र एवं प्रतीक चिन्ह सँ सम्मानित कलथि। जाहि मे राजनगर क एकमा क माँ सरस्वती समूह, सतघरा क मधु समूह कए स्वरोजगार मे मेडिकल स्टोर्स, जेनरल स्टोर्स, बेकरी, सिलाई सबहिक नीक काज करबा लेल त रहिका क ओम नम: शिवाय, जितवारपुर रहिका क भारती समूह, मेहथ, झंझारपुर निर्धन समूह, लखनौर क नंदनी समूह कए सम्मानित कयल गेल। रांटी राजनगर क अर्चना जीविका पाली मोहन कलुआही क नंदन ग्राम संगठन, जयनगर कए खुला मे शौच मुक्त काज लेल सम्मानित कैल गेल।
भारत माता संकुल संघ कए ग्रामीण हाट एवं आकांक्षा संकुल संघ के कृषि(शिमलामिर्च) कए लेल सम्मानित कैल गेल। इ कार्यक्रमक आयोजन जीविका परियोजना ईकाई, मधुबनी क तत्वावधान मे आजीविका समूह केने छल। एहि कार्यक्रम मे भाग लेवा लेल जिला क सुदूरवर्ती गाम सब सँ लगभग 1500 दीदी लोकनि आयल छलीह जे कठिन श्रम एवं लगन क बदौलैत गरीबी क दुष्चक्र सँ बाहर निकलबा मे सफल भेलीह अछि।
कार्यक्रम मे जीविका परियोजनाक प्रबंधक ऋ चा गार्गी, रमेश झा, निर्देशक,आरसेटी,मधुबनी, ब्रज बिहारी भगत, निदेशक, जिला ग्रामीण विकास अभिकरण, रमण कुमार, प्रबंधक, स्वास्थ्य एवं पोषण, संतोष कुमार, प्रबंधक, संस्था निर्माण एवं प्रशिक्षण, बुद्धदेव कुमार, अमितेष कर्ण, रौशन प्रकाश, पदमाकर मिश्र समेत अन्य पदाधिकारीगण सम्मिलित भेलाह।


text:
शनिवार, 14 जनवरी 2012
पुरस्कार लऽ के नाचू
केकरो स चिन्हा परिचे अछि कारीगर
नहि यौ सरकार तऽ अहिं कहू की हम करू
त आउ हमरे स चिन्हा परिचे कए लियअ
आ पुरस्कार लऽ के नाचू।
अपने कुटुम बैसल छथि
अकेडमी आ चयन बोर्ड मे
लिख्खा परही करबाक कोन काज
तिकड़मबाजी कए लगबै छी पुरस्कारक भाँज।
हिनके कृपा स भेटल पुरस्कार
खुशी स लागल बोखार
कविता कहानी तऽ तेरहे बाईस मुदा
पुरस्कार लेल लगेलहुँ खूम जोगार।
अहाँ जे लिखलहुँ कारीगर
ओ लागल बड्ड नूनगर
मुदा बिनमतलबो हम जे लिखलियै
ओ लागल बड्ड चहटगर।
बिनमतलब के कथा साहित्य पर
अकेडमी सँ एक दिन आयल हकार
कुटुम बैसले रहथि ओहि ठाम
टटके भेटल पुरस्कार।
आन कतबो नीक किएक ने लिखलक
मुदा ओकरा ने कहियो आएत हकार
नहि छै ओकरा कोनो चिन्हा परिचे
पिछलगुआ टा के जल्दी भेटत पुरस्कार।
पुरस्कारक बदरबाँट भऽ रहल अछि
जाति वर्गक नाम पर लेखक के बाँटू
जूनि पछुआउ पिछलगुआ सभ आउ आगू
अहाँ पुरस्कार लऽ के खूम नाचू।
साहित्यक मठाधीश सभ
शुरू केलैन पुरस्कार
यथार्थवादी चितंक आ लिखनिहार
हुनका लेल भऽ गेलैथ बेकार।
एक्को मिनट देरी नहि अहाँ करू
हुनके गुणगान कए कथा अहाँ बाचू
नहि तऽ जिनगी भरि पाछुए रहि जाएब
पुरस्कारक जोगार मे जीजान स लागू।
अहि दुआरे पछुआले रहि गेल कारीगर
कहियो ने केलक केकरो आगू-पाछू
देखैत छियै आब हम दोसर पुरस्कार दुआरे
जोगार लगा करैत छी हुनकर आगू-पाछू।
बेस त बड्ड बढ़िया हम शुभकामना दैत छी
दोसर पुरस्कार अहाँ के जल्दीए भेट जाए
जल्दी जोगार मे अहाँ लागू
अहाँ पुरस्कार लऽ के खूम नाचू।
लेखकः- किशन कारीगर
Labels: कविता